Bekas KPN bidas pembangkang tolak usul SOSMA, ancam keselamatan negara

Tan Sri Musa Hassan membidas tindakan Ahli Parlimen (MP) pembangkang yang menggagalkan usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA), di Dewan Rakyat hari ini.

Bekas Ketua Polis Negara (KPN) itu menyifatkan langkah MP pembangkang yang tidak menyokong usul tersebut sebagai satu tindakan yang tidak wajar dan bakal mengancam keselamatan negara, ia ekoran Kementerian Dalam Negeri (KDN) gagal mendapat sokongan mencukupi untuk meluluskan usul tersebut.

“Saya rasa pihak wakil rakyat tak pentingkan keselamatan negara. Bagi saya, setiap negara ada undang-undang keselamatan dia.

“Jadi kalau Malaysia tak mahu undang-undang keselamatan, you (kamu) terimalah akibatnya kalau apa-apa jadi,” katanya dipetik laporan FMT.

Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 bagi tempoh lima tahun lagi, tidak diluluskan Dewan Rakyat hari ini.

Usul yang dibentang Menteri Dalam Negeri Datuk Seri Hamzah Zainudin itu tidak diluluskan setelah melalui undi belah bahagian, yang menyaksikan 84 MP bersetuju manakala 86 (pembangkang) lagi tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 MP tidak hadir.


Kerajaan sudah rancang ganti pesawat Hawk menerusi tender terbuka

Satu tender terbuka sedang dinilai kerajaan bagi bagi menggantikan pesawat Hawk 108/208 milik Tentera Udara Diraja Malaysia (TUDM).

Penilaian melibatkan perolehan pesawat dwifungsi tempur ringan dan latihan lanjutan (FLIT-LCA) yang akan menggantikan pesawat Hawk kini sedang berjalan, kata Menteri Kanan Pertahanan, Datuk Seri Hishammuddin Hussein yang memberitahu tender terbuka antarabangsa bagi perolehan itu sudah ditutup pada 6 Oktober lalu.

“Kerajaan telah merancang secara sistematik bagi penggantian pesawat Hawk 108/208 sebagaimana digariskan dalam Pelan Pembangunan Keupayaan TUDM (CAP55).

“Kerajaan juga sudah memulakan proses penggantian dengan meluluskan perolehan baharu FLIT-LCA melalui Rolling Plan 1 2021,” katanya di Dewan Rakyat hari ini.

Beliau menjawab soalan tambahan Datuk Ahmad Nazlan Idris (BN-Jerantut) yang memohon kerajaan mempertimbangkan penggantian pesawat Hawk 108/208 secara sistematik dengan segera.

Menjawab soalan Datuk Hasanuddin Mohd Yunus (PH-Hulu Langat) sama ada kerajaan akan mengkaji semula lokasi pangkalan TUDM yang berada di kawasan berkepadatan penduduk yang tinggi pula, Hishammuddin berkata, tiada keperluan untuk pihak Kementerian Pertahanan dan Angkatan Tentera Malaysia (ATM) berbuat sedemikian.

Beliau menjelaskan, faktor keselamatan penerbangan di semua pangkalan TUDM sudah mengambil kira kriteria keselamatan seperti persekitaran landasan terbang, termasuk laluan berlepas dan mendarat.

“Semua landasan terbang di pangkalan TUDM adalah mengikut standard piawaian Pertubuhan Penerbangan Awam Antarabangsa yang diaudit secara berkala oleh Pihak Berkuasa Penerbangan Awam Malaysia (CAAM) dan TUDM sendiri.

“Walaupun berada dalam kepadatan penduduk yang tinggi, selagi ia menepati piawaian maka tiada keperluan untuk Kementerian Pertahanan dan ATM memindahkan atau membuat keputusan drastik terhadap kedudukan pangkalan TUDM sedia ada,” katanya.

Beliau turut memaklumkan, semua operasi penerbangan pesawat TUDM adalah mengikut standard prosedur dan piawaian keselamatan penerbangan yang amat ketat dengan tahap pematuhan tinggi sebelum sesuatu misi penerbangan dibenar untuk dilaksanakan.


Perbincangan tak rasmi dimaklum kepada pemimpin PN, kata Muhyiddin

Pemimpin parti komponen dalam Perikatan Nasional (PN) sudah dimaklumkan berhubung perbincangan tidak rasmi dengan parti politik lain, kata Tan Sri Muhyiddin Yassin.

Pengerusi PN itu berkata perkara itu dimaklumkan semasa mesyuarat berlangsung semalam dan membuat ketetapan untuk terus mengukuhkan kerjasama gabungan tersebut bagi menghadapi pilihan raya umum ke-15 (PRU-15).

“Mesyuarat majlis tertinggi mengambil maklum tentang perbincangan tidak rasmi saya dengan pimpinan parti-parti politik yang lain.

“Mesyuarat juga membuat ketetapan untuk terus memperkasakan PN dan memperkukuhkan gerak kerja parti komponen PN dalam persiapan menghadapi PRU-15 dan mendepani isu- isu semasa yang dihadapi rakyat amnya,” katanya yang juga presiden Bersatu dalam satu kenyataan, hari ini.

Mesyuarat semalam turut dihadiri Presiden PAS, Tan Sri Abdul Hadi Awang, Presiden Star Datuk Jeffrey Kitingan, Presiden SAPP Datuk Seri Yong Teck Lee, Presiden Gerakan Datuk Dominic Lau dan wakil komponen lain.

Sebelum ini Bersatu telah memberi mandat kepada Muhyiddin untuk berbincang dengan parti luar lain bagi menghadapi Barisan Nasional (BN) pada PRU-15 akan datang.

Dalam kenyataan sama, Muhyiddin turut mengumumkan Dominic dilantik sebagai Pengerusi Badan Perhubungan PN Pulau Pinang berkuat kuasa serta-merta.

Turut diumumkan Ketua Badan Pimpinan Bersatu Johor Datuk Dr Sahruddin Jamal dilantik sebagai Pengerusi Badan Perhubungan PN Johor juga berkuat kuasa serta-merta.

Muhyiddin yang juga Presiden Bersatu berkata keputusan itu dibuat dalam mesyuarat Majlis Tertinggi PN malam tadi yang dihadiri oleh semua presiden parti anggota PN.


Kes baharu melonjak lebih 23,000, tujuh negeri rekod peningkatan

Jangkitan Covid-19 di seluruh negara dalam tempoh 24 jam sehingga 12 tengah hari tadi melonjak ke paras tertinggi apabila merekodkan 23,564 kes baharu, berbanding 22,948 kes yang dicatatkan semalam.

Ketua Pengarah Kesihatan Tan Sri Dr Noor Hisham Abdullah berkata angka jangkitan baharu itu menjadikan kumulatif sejak pandemik melanda negara awal tahun lalu kepada lebih 1.51 juta kes.

Berdasarkan data dikeluarkan Kementerian Kesihatan (KKM) hari ini, tujuh negeri merekodkan peningkatan kes dengan Sarawak melonjak daripada 1,206 kes yang dicatatkan semalam kepada 2,548 jangkitan

Negeri lain yang merekodkan peningkatan ialah Sabah sebanyak 2,738 berbanding 2,583 semalam, Perlis 64 kes (42 semalam), Perak 1,248 kes (1,229 semalam), Negeri Sembilan 608 kes (556 semalam), kelantan 1,281 kes (1,271 semalam), dan Kuala Lumpur 1,652 kes (1,439 semalam).


Kami teruskan mogok esok: Doktor

Doktor kontrak Kementerian Kesihatan (KKM) tetap dengan pendirian mereka untuk tidak bertugas selapa tiga hari dengan mengambil cuti sakit atau cuti kecemasan, mulai esok.

Langkah itu dijangka diambil sehingga 10,000 hingga 12,000 petugas kesihatan yang bakal menyertai mogok di seluruh negara sebagaimana dirancang.

Bagaimanapun, kumpulan Mogok Doktor Malaysia berkata mereka tidak akan mengadakan perhimpunan atau demonstrasi kerana ada laporan mengatakan tindakan sedemikian akan digunakan oleh ahli politik untuk menghukum mereka.

BH memetik jurucakap kumpulan itu yang hanya dikenali sebagai Dr Jamal berkata mereka telah hilang kepercayaan kepada KKM dan ahli politik hanya menabur janji palsu.

“Kami sudah hilang kepercayaan terhadap Kementerian Kesihatan (KKM) dan ahli politik yang menabur janji palsu. Doktor kontrak ialah pekerjaan mulia, bukan kuli,” katanya.

Ditanya sama ada mereka tidak bimbang jika berdepan tindakan akibat mogok berkenaan, Dr Jamal berkata, tiada tindakan akan diambil jika doktor kontrak mengambil cuti sakit atau cuti kecemasan.

Mengenai perkhidmatan kepada pesakit yang mungkin terjejas jika mereka tidak hadir bertugas, Dr Jamal berkata, pihaknya sudah mengeluarkan notis awal supaya orang awam tidak datang ke fasiliti kerajaan, sebaliknya disaran mendapatkan rawatan di klinik atau hospital swasta.

“Kami berharap orang awam tidak pergi ke hospital kerajaan dan sebab itu, kami sudah mengeluarkan notis awal kepada semua.

“Jika ada apa-apa kematian disebabkan rawatan yang lewat, kami tidak akan mengambil sebarang tanggungjawab kerana kami tidak bekerja pada tiga hari berkenaan.

“Pesakit mengambil risiko sendiri jika pergi ke hospital awam atau klinik kesihatan. Kami sudah memberi notis awal tapi kami berharap tiada kemalangan jiwa berlaku,” katanya.


Rosmah mohon tangguh pendengaran rayuan kes solar

Datin Seri Rosmah Mansor memohon penangguhan bagi pendengaran rayuan untuk mengetepikan sabitan dan hukuman terhadapnya berkaitan kes rasuah projek tenaga hibrid solar bernilai RM1.25 bilion yang dijadual Julai ini.

Memetik laporan Malaysiakini, permohonan dibuat pasukan pembelaan isteri bekas perdana menteri, Datuk Seri Najib Razak itu bagi menunggu keputusan rayuan di Mahkamah Persekutuan.

Ia berhubung keputusan Mahkamah Rayuan pada 22 Jun lalu yang menolak tindakan sivilnya bagi membatalkan kes tersebut terhadapnya.

Ketika dihubungi media, seorang anggota pasukan pendakwaan mengesahkan permohonan penangguhan itu dan berkata Mahkamah Rayuan belum menetapkan tarikh bagi mendengarnya.

Pada 1 September lalu, Mahkamah Tinggi Kuala Lumpur memutuskan Rosmah bersalah dan menjatuhkan hukuman penjara 10 tahun serta denda RM970 juta.

Bagaimanapun, Rosmah memperoleh penangguhan pelaksanaan terhadap hukuman itu dan rayuan jenayahnya yang berasingan terhadap keputusan bersalah berkenaan ditetapkan untuk dibicarakan di hadapan Mahkamah Rayuan, 11 Julai ini.


Zahid sahkan UMNO pecat dua ADUN tarik sokongan di Melaka

Dua Ahli Dewan Undangan Negeri (ADUN) dari UMNO dipecat kerana tindakan menarik sokongan sehingga menyebabkan tumbangnya kerajaan negeri Melaka diterajui Ketua Menteri, Datuk Seri Sulaiman Md Ali.

Pemecatan itu disahkan Presiden UMNO, Datuk Seri Ahmad Zahid Hamidi yang membidas tindakan kedua-dua ADUN tersebut kerana menjadi punca kejatuhan kerajaan negeri, ia selepas pengumuman pembubaran Dewan Undangan Negeri (DUN) hari ini.

“Bagi ADUN UMNO yang khianat kerajaan BN Melaka, saya harap mereka bersedia untuk terima tindakan dari parti bagi terima surat pemecatan,” katanya dalam sidang media hari ini.

Dua ADUN UMNO tersebut, Datuk Seri Idris Haron (Sungai Udang) dan Datuk Nor Azman Hassan (Pantai Kundor) menarik sokongan terhadap kerajaan negeri bersama dua lagi ADUN.

Dua lagi ADUN itu ialah Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Terdahulu, Yang di-Pertua Negeri Tun Mohd Ali Mohd Rustam menerima cadangan agar DUN Melaka dibubarkan hari ini.


Amaran gelombang haba di Kedah, suhu boleh capai 37 darjah Celsius

Jabatan Meteorologi Malaysia (MetMalaysia) telah mengeluarkan amaran gelombang haba di kebanyakan bahagian di Kedah, dengan suhu dijangka meningkat sehingga 37 darjah Celsius.

Suhu dijangka kekal antara 35 dan 37 darjah Celsius, menjejaskan daerah Padang Terap; Kubang Pasu; Kota Star; Pendang; Sik; dan Kuala Muda.

Gelombang haba telah diklasifikasikan sebagai amaran Tahap 1 dan akan berkuat kuasa sehingga 3 April, walaupun dalam fasa peralihan monsun.

Pengarah MetMalaysia Kedah, Muhammad Khalil Abd Aziz berkata, fenomena itu berikutan kesan suhu tinggi yang berlarutan dari penghujung musim Monsun Timur Laut.

“Lazimnya, menjelang penghujung musim Monsun Timur Laut, suhu di kawasan Utara Semenanjung kekal agak tinggi, walaupun bermulanya fasa peralihan monsun.

“Bagaimanapun, kita tidak menjangkakan keadaan ini berlarutan kerana tanda-tanda fasa peralihan monsun semakin ketara.

“Sebagai contoh, kita sedang menyaksikan pembentukan garisan ribut pada awal pagi di Selat Melaka dan Pantai Barat Semenanjung,” katanya menurut NST.

Khalil menambah, keadaan cuaca semasa juga meningkatkan kebarangkalian pelbagai fenomena cuaca berbahaya.

“Dengan angin lemah semasa fasa peralihan monsun, suhu yang agak tinggi boleh meningkatkan kebarangkalian ribut petir, puting beliung, hujan lebat, banjir kilat dan hujan batu,” tambahnya.

Sementara itu, Pengarah Jabatan Kesihatan Negeri, Dr Othman Warijo menasihatkan orang ramai supaya mengambil langkah berjaga-jaga tambahan semasa gelombang haba.

“Aktiviti luar perlu dihadkan, terutamanya bagi kumpulan yang terdedah seperti warga emas, kanak-kanak dan individu yang mempunyai masalah kesihatan.

“Bagaimanapun, jika perlu, sila pakai pakaian longgar dan topi teduh untuk perlindungan matahari apabila berada di luar rumah, dan mandi untuk menyejukkan badan selepas itu.

“Bagi mereka yang berpuasa, penting untuk minum banyak air semasa sahur dan berbuka puasa, orang dewasa perlu menyasarkan untuk minum sekurang-kurangnya enam gelas air. Ingat untuk sentiasa minum air semasa sahur untuk kekal terhidrasi sepanjang hari,” tambahnya.

Dr Othman turut menasihatkan orang ramai mendapatkan bantuan perubatan yang sewajarnya dalam kes strok haba yang teruk.

“Suhu yang tinggi boleh memberi tekanan fizikal pada tubuh manusia. Kesan ke atas kesihatan boleh berkisar daripada ringan hingga membawa maut, terutamanya dalam kes strok haba yang teruk.

“Sekiranya kes strok haba teruk, segera ke hospital atau klinik kesihatan berhampiran untuk mendapatkan rawatan perubatan,” tambahnya.


Zahid cuba tipu Agong lagi? Soal Annuar

Bekas Setiausaha Agung Barisan Nasional (BN) Tan Sri Annuar Musa berkata Pengerusi BN Datuk Seri Ahmad Zahid Hamidi cuba menipu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, sekali lagi.

Menurutnya kini tersebar surat daripada Presiden UMNO itu kepada Yang di-Pertuan Agong yang mendakwa mesyuarat BN pada 22 November memutuskan semua 30 ahli Parlimen menyokong Pengerusi Pakatan Harapan (PH) Datuk Seri Anwar Ibrahim menjadi Perdana Menteri (PM).

“Agong cuba ditupu sekali lagi? Sekarang tersebar surat ini di Media Sosial.

“Lihat perkara 4.Pengerusi BN mendakwa dan menyembah maklum kepada DYMM SPB YDP AGONG bahawa beliau telah mempengerusikan mesyuarat BN pada 22hb November dan mesyuarat memutuskan semua 30 ahli Parlimen bersetuju menyokong Anwar sebagai PM.

“Kita sebaliknya dimaklumkan BN memutuskan TIDAK MENYOKONG MANA-MANA CALON….siapakah yang berbohong di sini?

“Rakyat menuntut penjelasan pemimpin-pemimpin BN yang terlibat, khasnya ahli mesyuarat Dewan Tertinggi BN,” katanya dalam kenyataan hari ini.

Annuar berkata satu laporan polis hendaklah dibuat berhubung cubaan menipu Yang di-Pertuan Agong.

“Jika surat kepada SPB YDP AGONG merupakan satu percubaan menipu YDP AGONG ianya satu kesalahan yang amat berat yang sekali lagi dibuat oleh orang yang sama seperti dilakukan pada bulan Oktober 2020 (kononnya semua MP BN ketika itu menyokong Anwar menjadi PM menggantikan TSMY (Tan Sri Muhyiddin Yassin) – satu pembohongan.

“Laporan polis patut dibuat agar penyiasatan di buat atas perbuatan durjana ini terhadap YDP AGONG. Rakyat dan ahli UMNO dan BN akar umbi juga harus bangkit memperbetulkan kedurjanaan ini jika benar ia telah dilakukan,” katanya.

Surat didakwa dihantar Zahid kepada Yang di-Pertuan Agong tular di media sosial. Dimuat naik dari FB Tan Sri Annuar Musa.


Borang pencalonan PRN Johor laris dijual macam goreng pisang

Laris seperti goreng pisang borang pencalonan yang dijual Suruhanjaya Pilihan Raya (SPR) menjelang Pilihan Raya Negeri (PRN) Johor pada 12 Mac depan.

Tinggal beberapa hari lagi sebelum penamaan calon pada 26 Februari ini dan sudah sebanyak 778 borang pencalonan terjual setakat Isnin lalu.

“Hari penamaan calon bagi Pilihan Raya Umum (PRU) Dewan Negeri Johor ke-15 akan berlangsung pada 26 Februari atau Sabtu ini bermula dari jam 9 hingga 10 pagi.

“Sebanyak 56 Pusat Penamaan Calon (PPC) akan dibuka bagi menerima borang pencalonan PRU Dewan Negeri Johor ke-15 yang akan diuruskan Pegawai Pengurus Pilihan Raya di kesemua PPC itu,” kata SPR Johor dalam satu kenyataan.

Sementara itu, setakat ini hanya Pakatan Harapan (PH) membabitkan PKR, Parti Amanah, DAP selain Ikatan Demokratik Malaysia (MUDA) dan Parti Sosialis Malaysia (PSM), sudah sekurang-kurangnya mengumumkan sebahagian calon mereka bagi menghadapi PRN Johor.

PKR selesai mengumumkan kesemua 20 calon mereka Sabtu lalu, manakala Amanah pula mengumumkan kesemua 16 calon parti itu Jumaat lalu.

MUDA pula sudah mengumumkan empat daripada enam calonnya setakat ini, membabitkan kerusi Puteri Wangsa, Tenang, Bukit Kepong dan Bukit Permai.

DAP juga sudah mengumumkan 14 calon parti itu secara berperingkat dengan majlis pengumuman rasmi kesemua calon berkenaan berserta penyampaian watikah calon akan diadakan jam 5 petang esok di Hotel Impiana, Senai.

PSM pula mengumumkan hanya akan bertanding di sebuah kerusi pada PRN Johor iaitu membabitkan Dewan Undangan Negeri (DUN) Kota Iskandar.

Selain DAP, Barisan Nasional (BN), Perikatan Nasional (PN) dan Parti Pejuang turut akan mengumumkan calon mereka, esok.

Barisan Nasional (BN) akan mengumumkan kesemua 56 calon mereka jam 10 pagi esok, PN pula dijangka mengumumkan semua 56 calon parti itu pada jam 2.30 petang di Skudai, manakala Pejuang pula akan mengumumkan kesemua 42 calon mereka di Muar pada jam 2 petang esok.

Sementara itu, Naib Presiden Parti Warisan (WARISAN), Datuk Junz Wong, berkata parti itu akan mengumumkan calon dan kerusi yang ditandingi mereka pada pagi Jumaat ini tetapi waktu serta lokasi belum diputuskan.

Satu-satunya parti yang masih belum membuat pengumuman butiran calon mereka adalah Parti Bangsa Malaysia (PBM) yang dilaporkan mahu bertanding dua kerusi DUN dengan calon parti itu akan diumumkan menjelang hari penamaan.

Susulan perkembangan itu, sekurang-kurangnya 10 parti dijangka akan menurunkan calon masing-masing pada PRN Johor, sekali gus mencatat sejarah jumlah parti terbanyak yang bertanding pada satu-satu pilihan raya di negara ini.


Komen jelik terhadap Agong, penulis blog didenda RM4,500

Seorang penulis blog Aspan Alias didenda RM4,500 oleh Mahkamah Sesyen di sini hari ini kerana membuat dan memulakan penghantaran komen jelik terhadap Yang di-Pertuan Agong di laman Facebook miliknya, Mei tahun lepas.

Hakim Nor Hasniah Ab Razak menjatuhkan hukuman itu ke atas Aspan, 70, selepas dia menukar pengakuan kepada bersalah semasa sebutan semula kes itu hari ini, menurut laporan Bernama.

Mahkamah turut memerintahkan warga emas itu menjalani hukuman penjara enam bulan sekiranya gagal membayar denda tersebut.

Aspan didakwa memulakan komen jelik melalui Facebook “Aspan Alias” dengan niat untuk menyakiti hati orang lain pada 2.47 petang, 16 Mei 2021.

Hantaran itu kemudian dibaca di Jabatan Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, Wangsa Maju, di sini pada 9 pagi, 18 Mei 2021.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada tertuduh kerana tindakannya tidak mencerminkan kesopanan dan kesusilaan sebagai seorang rakyat Malaysia yang menunjukkan kesetiaan kepada raja dan negara selain melampaui hak kebebasan bersuara di bawah Perkara 10 Perlembagaan Persekutuan.

Peguam Nurul Huda Razali merayu hukuman berbentuk denda rendah dengan mengambil kira anak guamnya menghidap penyakit kencing manis dan darah tinggi serta tidak bekerja.

“Anak guam saya tidak mempunyai niat jahat untuk membuat hantaran yang jelik dan menyakitkan hati orang lain. Dia juga telah menyesal dengan kekhilafan tersebut,” katanya.


PRN Sarawak: Pahit yang terpaksa ditelan BN

Sudahlah parti komponen tidak lagi mempercayainya, logo Barisan Nasional (BN) diketepikan apabila Gabungan Parti Sarawak (GPS) akan menggunakan lambang sendiri pada Pilihan Raya Negeri Ke-12 (PRN12) 18 Disember ini.

Namun itulah hakikat dan senyuman pahit yang terpaksa ditelan BN setelah hanya menang 79 daripada 222 kerusi pada Pilihan Raya Umum Ke-14 (PRU14), sehinggakan semua parti komponennya di Sarawak menarik diri.

Pada kali ini juga bendera BN tidak akan berkibar setelah perikatan itu buat pertama kali tidak bertanding di PRN Sarawak.

Sebaliknya, Timbalan Pengerusi BN, Datuk Seri Mohamad Hasan menjelaskan mereka akan menyokong GPS atas semangat setia kawan yang terjalin sejak lama dahulu.

Atau mungkin kerana menyedari BN bukan saingan bagi GPS yang terlalu kuat di Sarawak, walaupun mereka mencapai kemenangan besar ketika PRN Melaka 20 November lalu.

Mungkin juga BN berharap GPS akan kembali ke pangkuan mereka bagi menghadapi PRU15 nanti, setelah sebelum ini gabungan parti pimpinan Ketua Menteri Tan Sri Abang Johari Openg dilihat lebih rapat dengan Perikatan Nasional (PN).

GPS juga mungkin bimbang bertanding menggunakan logo BN akan menyebabkan mereka kalah kerana sentimen rakyat negeri itu yang masih membenci BN sejak PRU14 lalu, masih belum reda.

Umum mengetahui 19 daripada 31 kerusi Parlimen di Sarawak dimenangi atas tiket BN pada PRU14 lalu, tetapi BN hilang sokongan setelah empat parti komponennya di negeri itu menarik diri dan menubuhkan GPS.

“Walaupun GPS tidak menyertai BN, hubungan baik masih seperti dulu,” kata Mohamad sambil memuji kekuatan jentera GPS untuk berdepan calon parti lain.

Mohamad juga yakin kewibawaan barisan pemimpin GPS, logo burung kenyalang parti itu akan diterima baik oleh penduduk Bumi Kenyalang.

“Saya rasa jentera GPS amat mantap dan mereka terutama Tan Sri Abang Jo telahpun mengurus dan mentadbir Sarawak dengan baik jadi saya tak nampak perlunya campur tangan daripada pihak luar.

“Tetapi jika ada keperluan untuk beberapa orang pemimpin untuk membantu, kami sedia membantu namun ketika ini kami rasakan kepimpinan GPS cukup bagus untuk meneraju pilihan raya ini dan mendapat kepercayaan rakyat Sarawak,” katanya.

PRN12 Sarawak akan diadakan pada 18 Disember dengan hari penamaan calon ditetapkan pada 6 Disember, manakala hari mengundi awal pula pada 14 Disember.


Kelawar di Laos miliki ciri utama virus Covid: Saintis

Kelawar yang tinggal di gua batu kapur di utara Laos didapati membawa virus corona yang mempunyai ciri-ciri utama dengan SARS-CoV-2, sekali gus memastikan saintis semakin menghampiri punca yang mencetuskan Covid-19.

Penyelidik Institut Pasteur Perancis (PIP) dan Universiti Laos mencari virus yang serupa dengan penyebab Covid-19 di antara ratusan kelawar tapal kuda. Mereka menemui tiga domain ikatan reseptor yang hampir sama – bahagian protein lonjakan virus corona untuk menjangkiti ACE-2 manusia.

Penemuan itu, yang dilaporkan dalam sebuah makalah yang dikeluarkan pada Jumaat lalu sedang dipertimbangkan untuk diterbitkan oleh jurnal Nature, menunjukkan bahawa virus yang berkait rapat dengan SARS-CoV-2 ada di alam semula jadi, termasuk dalam beberapa spesies Rhinolophus, atau kelawar tapal kuda.

Penyelidikan itu menyokong hipotesis bahawa pandemik Covid-19 bermula daripada tumpahan virus bawaan. Kira-kira 1,000 jangkitan seperti itu berlaku setiap hari di selatan China dan Asia Tenggara – kawasan dengan populasi padat kelawar daripada jenis Rhinolophus.

Ketiga-tiga virus yang terdapat di Laos, dijuluki BANAL-52; BANAL-103; dan BANAL-236, adalah ‘nenek moyang terdekat SARS-CoV-2 yang diketahui hingga kini’, kata Marc Eloit, ketua patogen PIP.

“Virus-virus ini mungkin telah menyumbang kepada asal usul SARS-CoV-2 dan sebahagiannya dapat mencetuskan risiko penularan langsung kepada manusia,” katanya.

Domain pengikat reseptor daripada tiga virus di Laos didapati lebih hampir dengan SARS-CoV-2 daripada virus RaTG13 yang dikenal pasti dalam kelawar Rhinopholus dari lombong Mojiang di wilayah Yunnan, yang dianggap hampir dengan strain pandemik. Virus BANAL-236 mempunyai domain pengikat reseptor yang hampir sama dengan virus pandemik, menurut makalah tersebut.

“Domain pengikat reseptor SARS-CoV-2 kelihatan luar biasa ketika pertama kali ditemui kerana terdapat begitu sedikit virus untuk membandingkannya.

“Sekarang kita mengambil lebih banyak sampel dari alam semula jadi, kita mulai menemui sekumpulan gen yang berkait rapat. Akhirnya, dengan lebih banyak sampel, keturunan semula jadi seluruh genom SARS-CoV-2 akan terungkap,” kata Edward Holmes, ahli biologi evolusi di Universiti Sydney, yang tidak terlibat dalam penyelidikan.

“Persampelan berterusan adalah satu-satunya cara untuk memahami asal-usul virus ini dan penting untuk dilakukan lebih banyak persampelan di seluruh China kerana ini tetap merupakan tempat asal virus ini,” katanya.

Menurut laporan itu, individu yang kerap berada di dalam gua itu untuk mengumpul baja tahi kelawar lebih terdedah kepada risiko jangkitan. Kini para saintis sedang mengkaji adakah individu terbabit mempunyai antibodi yang kuat hingga melindungi mereka daripada dijangkiti Covid-19.

Mengulas mengenai laporan itu, Ketua Teknikal untuk Covid-19 Pertubuhan Kesihatan Sedunia (WHO), Maria Van Kerkhove berkata penemuan itu sesuatu yang menarik dan pihaknya memerlukan lebih banyak data dan penyelidikan sedemikian.

Dalam kajian itu, penyelidik menangkap 645 kelawar daripada 46 spesies di empat lokasi di Vientiane danOudomxay antara Julai 2020 hingga Januari 2021. – Agensi


Selepas Ismail Sabri dilantik TPM, MT UMNO tarik sokongan terhadap kerajaan PN

Majlis Tertinggi (MT) UMNO membuat keputusan untuk menarik sokongan terhadap kerajaan Perikatan Nasional (PN) dan mendesak supaya Perdana Menteri (PM) Tan Sri Muhyiddin berundur, ia walaupun selepas Naib Presiden Datuk Seri Ismail Sabri baharu dilantik menjadi Timbalan Perdana Menteri (TPM) hari ini.

Presidennya, Datuk Seri Ahmad Zahid Hamidi memberi alasan kerajaan gagal memenuhi tujuh syarat yang digariskan UMNO, justeru MT UMNO sebulat suara menarik balik sokongan serta-merta terhadap pentadbiran Muhyiddin.

“Memenuhi mandat sebulat suara para perwakilan di Perhimpunan Agung UMNO 2020 dan berpandukan kepada 7 kegagalan Kerajaan memenuhi aspirasi rakyat yang digariskan, maka tempoh memberikan sokongan kepada Tan Sri Muhyiddin Yassin selaku Perdana Menteri ditarik balik dan ditamatkan serta merta.

“Justeru, UMNO mendesak agar Tan Sri Muhyiddin Yassin dapat berundur secara terhormat bagi membolehkan seorang Perdana Menteri baharu dilantik untuk suatu tempoh yang terhad,” katanya dalam perutusan di Facebook malam tadi.

Terdahulu, Zahid mempengerusikan Mesyuarat MT UMNO yang berlangsung hampir lima jam bermula 8.30 malam tadi.

Menurut Zahid, tujuh kegagalan yang digariskan oleh MT UMNO antaranya berhubung isu pengurusan Covid-19, proklamasi Darurat, isu pembukaan sidang Parlimen dan mendakwa kerajaan gagal menjaga kebajikan rakyat sepanjang penularan pandemik Covid-19.

Gesa Zahid lagi tanpa menamakan calon PM yang baharu akan disokong UMNO nanti, beliau perlu memastikan isu berhubung pengurusan kebajikan rakyat sepanjang pandemik Covid-19 ditangani secara secara inklusif.

“Tempoh Perdana Menteri yang baharu akan hanya memfokuskan usaha membantu kebajikan rakyat sepanjang pandemik, menangani Covid-19 dengan pendekatan inklusif dan memastikan proses vaksinasi dan imunisasi dapat disegerakan,” ujarnya.

Kemudiaan menurut Zahid, apabila mencapai imunisasi berkelompok, PM baharu harus segera menasihati Yang di-Pertuan Agong bagi menyerahkan kembali mandat kepada rakyat untuk diadakan Pilihan Raya Umum Ke-15 dengan segera.

“Ini penting bagi membolehkan sebuah Kerajaan yang benar-benar stabil dan memperoleh mandat majoriti rakyat diwujudkan sebagaimana terhasrat dalam Titah Yang di-Pertuan Agong,” katanya.

Dalam kenyataannya lagi, Zahid juga mengulangi pendirian UMNO untuk menolak sebarang usaha mencalonkan Datuk Seri Anwar Ibrahim atau pun menjalin kerjasama dengan DAP.

“Mesyuarat MT malam ini juga mempertegaskan pendirian sebagaimana yang telah diputuskan di Perhimpunan Agung UMNO 2020, untuk tidak sesekali menyokong sebarang usaha mencalonkan Datuk Seri Anwar Ibrahim sebagai Perdana Menteri ataupun Kerajaan yang ditunjangi oleh DAP-Pakatan Harapan,” ujarnya.

Terdahulu sebelum mesyuarat MT UMNO malam ini, spekulasi diluar mengatakan Zahid dijangka membuat keputusan untuk membawa parti bertindak keluar daripada kerajaan PN.

Sebelum itu juga, Muhyiddin turut memaklumkan, Ismail Sabri dilantik sebagai TPM manakala Datuk Seri Hishammuddin Hussein pula dilantik menjadi Menteri Kanan Luar Negeri dan mengetuai Kluster Keselamatan.


Adakah ulat lupakan daun? Ismail Sabri suruh Muhyiddin cermin diri?

Datuk Seri Ismail Sabri Yaakob – Naib Presiden UMNO yang mendapat sokongan 100 peratus Perikatan Nasional dan Tan Sri Muhyiddin Yassin menjadi Perdana Menteri kesembilan – hari ini (15 November 2022) meminta bekas Perdana Menteri kelapan itu untuk ‘cermin diri’.

Memetik laporan BHOnline hari ini, Ismail Sabri yang juga calon mempertahankan kerusi Parlimen Bera dalam PRU-15 Sabtu ini, mendakwa ketika Pengerusi Perikatan Nasional itu memimpin negara, landskap politik dalam suasana huru-hara.

Dia berkata demikian selepas majlis ramah mesra bersama keluarga FELDA Lasah, pagi tadi.

Dia juga meminta Muhyiddin yang juga Presiden Bersatu mengenang kembali situasi huru-hara yang pernah berlaku sewaktu pentadbiran bekas Perdana Menteri itu.

Dakwa Ismail Sabri dia mengambil alih tampuk pentadbiran kerajaan dalam keadaan yang bukan mudah kerana dia terpaksa menguruskan baki kerja yang ditinggalkan oleh Muhyiddin.

Untuk rekod, Muhyiddin mengangkat sumpah memegang jawatan Perdana Menteri Kerajaan Perikatan Nasional pada 1 Mac 2020 dalam keadaan krisis pandemik Covid-19, susulan peletakan jawatan oleh Tun Dr Mahathir Mohamad.

Pada 10 Mac 2020, Muhyiddin melantik Ismail Sabri – sedangkan ketika itu dia hanyalah Naib Presiden UMNO – sebagai Menteri Pertahanan sehingga pada 7 Julai 2021 dia dinaikkan pangkat kepada Timbalan Perdana Menteri.

Namun, setelah 15 Ahli Parlimen UMNO diketuai presiden parti Datuk Seri Ahmad Zahid Hamidi mengkhianati sokongan kepada Kerajaan Perikatan Nasional, Muhyiddin meletak jawatan (16 Ogos 2021) telah mengarahkan semua wakil rakyat Perikatan Nasional dan Bersatu memberi sokongan 100 peratus kepada Ismail Sabri sebagai Perdana Menteri.

Kesemua 50 Ahli Parlimen parti gabungan Perikatan Nasional iaitu 31 daripada Bersatu; PAS (18) dan STAR (satu) telah menyerahkan Akuan Bersumpah kepada Istana Negara untuk menyokong Ismail Sabri menjadi Perdana Menteri kesembilan, mengetepikan saingannya Datuk Seri Anwar Ibrahim daripada jawatan itu.

Dalam suasana PRU-15 yang hanya tinggal tiga hari lagi untuk rakyat memilih kerajaan baharu pada Sabtu, 19 November ini, tidak hairan apabila Ismail Sabri membuat kenyataan sedemikian, setelah gelombang dan gegaran sokongan kepada Perikatan Nasional serta Muhyiddin terus meningkat setiap hari.

Terdahulu, Timbalan Presiden Bersatu Datuk Seri Ahmad Faizal Azumu mendedahkan Muhyiddin mengarahkan semua wakil rakyat Perikatan Nasional memberi sokongan kepada Ismail Sabri sebagai Perdana Menteri.

Ini kerana, katanya Muhyiddin tidak mahu mencetuskan huru-hara yang boleh menyebabkan rakyat terus menderita dalam suasana pandemik Covid-19.

“Beliau istiqamah menyokong kerajaan (Ismail Sabri) kerana nakkan perpaduan ummah… kerana nak selamatkan rakyat. Kalau dia bagi arahan kepada kami (Bersatu) turun Kuala Lumpur buat kacau kami akan turun.

“Tetapi Tan Sri Muhyiddin Yassin memilih untuk menjaga rakyat. Kita (PN) istiqamah. Kita bagi sokongan kepada mereka. Walaupun kita kena kencing,” katanya dalam satu ceramah di Tambun baru-baru ini. Beliau adalah calon Perikatan Nasional yang akan mempertahankan kerusi Parlimen Tambun dalam PRU-15 ini.

Sebelum ini, Menteri Besar Kedah Datuk Seri Muhammad Sanusi Md Nor dalam satu ucapan turut menyifatkan Ismail Sabri bukan lagi saingan kepada Muhyiddin untuk menjadi Perdana Menteri kesepuluh

“Mail Sabri (Ismail Sabri) ni dah out of race, tak boleh, tak boleh pergi lagi. Dia nak pi (jadi) macam mana, parti dia (UMNO) tak sokong dia.

“Dia nak jadi poster boy, last-last tak boleh jadi poster boy. Tak tahu saya pun tak pernah tengok poster dia, Zahid pun nak jadi poster boy,” katanya

Adakah Ismail Sabri kini seperti ‘ulat lupakan daun’ – menggigit jari orang yang memberi sokongan kepadanya untuk duduk di kerusi yang ada sekarang?


10 kematian, 4,503 kes baharu

Sepuluh pesakit meninggal dunia akibat komplikasi Covid-19 dalam tempoh 24 jam semalam (Rabu, 27 Julai 2022), termasuk empat kes kematian di luar fasiliti kesihatan atau ‘brought in death’ (BID).

Menurut Kementerian Kesihatan (KKM), Perak merekodkan lima kematian dengan empat daripadanya adalah kes BID, sementara tiga lagi di Selangor, dan masing-masing satu di Pahang serta Pulau Pinang.

Jumlah itu menjadikan seramai 35,942 pesakit meninggal dunia sejak Mac 2020 hingga semalam, dengan 7,635 daripadanya adalah kes BID.

Berdasarkan rekod KKM sejak beberapa minggu lalu, individu berusia 80 tahun dan ke atas menjadi penyumbang terbanyak kes kematian akibat Covid-19, diikuti individu berusia 70 hingga 79 tahun.

Sementara itu, KKM juga memaklumkan sebanyak 4,503 jangkitan baharu dilaporkan semalam, turun sedikit berbanding 4,759 kes yang dicatat pada Selasa.

Jumlah itu menjadikan kumulatif positif sejak Januari 2020 hingga semalam sebanyak 4,664,213 kes – ketiga tertinggi dalam kalangan negara-negara Asean selepas Vietnam dan Indonesia.

Daripada jumlah kes baharu berkenaan, 3,311 kes melibatkan individu yang menerima dos penggalak vaksin Covid-19, diikuti 818 kes (penerima dos kedua); 356 kes (individu tidak divaksinasi); dan 18 kes (individu belum lengkap vaksinasi).

Semalam juga seramai 3,847 pesakit telah sembuh menjadikan kumulatif pulih meningkat kepada 4,581,365 pesakit.

Menurut KKM, kes aktif Covid-19 sehingga kini naik sedikit daripada 46,260 kes pada Selasa kepada 46,902 kes semalam.

Ini termasuk 45,318 pesakit yang menjalani kuarantin di rumah, meningkat berbanding 44,708 pesakit pada Selasa, dan 24 pesakit ditempatkan di PKRC (23 pada Selasa).

Selain itu, seramai 1,505 pesakit dirawat di hospital, meningkat berbanding 1,477 pada Selasa, manakala 59 pesakit di rawat di unit rawatan rapi (52 pada Selasa), dengan 30 daripadanya memerlukan alat bantuan pernafasan (28 pada Selasa).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:


Baki 23 jemaah umrah terkandas pulang secara berperingkat

Baki 23 daripada 63 jemaah umrah warga Malaysia yang terkandas di Arab Saudi akan dibawa pulang secara berperingkat bergantung kepada sumber dana yang diperoleh dalam urusan pembelian tiket.

Menteri Luar, Datuk Seri Saifuddin Abdullah berkata semalam, empat lagi jemaah selamat pulang ke tanah air selepas 36 jemaah dari kumpulan pertama tiba di negara ini pada 4 Oktober lalu.

Katanya, Kementerian Luar tidak terlibat dengan bantuan dana kerana ia lebih kepada usaha yang dilaksanakan Menteri di Jabatan Perdana Menteri (Hal Ehwal Agama), Datuk Idris Ahmad.

Pada Oktober lalu, Wisma Putra dalam kenyataannya memaklumkan seramai 63 jemaah umrah itu terdiri daripada 28 dewasa dan 35 kanak-kanak terkandas di Arab Saudi sejak Jun lalu.

Kesemua jemaah sudah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan umrah pada Mac lalu.

Bagaimanapun mereka hanya berada di Madinah dan tidak pernah dibawa ke Makkah untuk menyempurnakan ibadah umrah susulan pelanggaran undang-undang tempatan, ketua kumpulan tarekat berkenaan diusir keluar oleh kerajaan Arab Saudi, 20 Ogos lalu.


Najib, anak dapat tangguh bayar tunggakan cukai lebih RM1.7 bilion

Datuk Seri Najib Razak dan anaknya Datuk Mohd Nazifuddin mendapat penangguhan pembayaran tunggakan cukai pendapatan masing-masing berjumlah RM1.69 bilion dan RM37.6 juta kepada Lembaga Hasil Dalam Negeri (LHDN).

Perkara itu diputuskan tiga panel hakim Mahkamah Rayuan selepas mendapati terdapat keadaan istimewa yang membolehkan pengangguhan itu dilakukan.

Tiga hakim diketuai Datuk Azizah Nawawi bersidang bersama-sama Datuk Che Mohd. Ruzima Ghazali serta Datuk Gunalan Muniandy sebulat suara memutuskan penangguhan berkenaan.

Bekas perdana menteri itu dan Nazifuddin memfailkan permohonan penangguhan tersebut bagi membolehkan mereka merayu terhadap keputusan mahkamah terdahulu yang menolak rayuan dua beranak itu berhubung penghakiman terus yang diperoleh Kerajaan Malaysia melalui LHDN untuk mendapatkan semula tunggakan cukai itu.

Permohonan bagi mendapatkan kebenaran merayu di Mahkamah Persekutuan ditetapkan untuk pengurusan minggu hadapan.

Pada 25 Jun 2019, kerajaan melalui LHDN memfailkan tuntutan terhadap Najib bernilai lebih 1.69 bilion Ringgit, termasuk kadar faedah 5% setahun bermula daripada tarikh penghakiman serta kos dan relif lain.

Ekoran itu, pada 22 Julai tahun lalu, Mahkamah Tinggi memutuskan bahawa Najib perlu membayar tunggakan cukai cukai tersebut kepada kerajaan Malaysia melalui sebuah penghakiman ringkas yang dimohon LHDN.

Pada 14 Jun, hakim Ahmad Bache menolak permohonan Najib untuk pengangguhan pelaksanaan tuntutan cukai tersebut mengekalkan hukuman Mahkamah Tinggi selain turut mengenakan kos mahkamah sebanyak RM15 ribu kepada defendan.

Pada 31 Mei lalu, Najib memohon untuk membatalkan notis muflis yang dikeluarkan LHDN pada 4 Februari, mendakwa ia berniat jahat, menindas dan salah guna proses mahkamah.

April lalu, Najib menyifatkan notis muflis LHDN yang diserahkan kepadanya bagai “menabur garam ke luka ketidakadilan yang masih berdarah” dan beliau menjadi “mangsa ketidakadilan”.


Johor berhak putuskan had umur minimum ADUN, hormat autonomi negeri

Johor berhak memutuskan sama ada untuk menurunkan had umur minimum calon pilihan raya bagi kerusi Dewan Undangan Negeri (DUN) daripada 21 tahun kepada 18 tahun.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata autonomi negeri perlu dihormati terutama dalam perkara tertentu yang kerajaan Persekutuan tiada kuasa ke atasnya, lapor Bernama.

“Untuk negeri bersetuju atau tidak bersetuju (terhadap sesuatu) mereka masih mempunyai autonomi untuk membuat keputusan berdasarkan apa yang mereka mahu.

“Sekiranya Johor tidak akan meluluskan mana-mana undang-undang untuk membenarkan calon mereka bagi DUN dikurangkan kepada umur 18 tahun itu… adalah hak mereka,” katanya kepada pemberita pada Perhimpunan Agung Parti Pesaka Bumiputera Bersatu (PBB) ke-15 di sini hari ini.

Khamis lepas, Sultan Johor Sultan Ibrahim Sultan Iskandar dilaporkan menjelaskan mengapa baginda belum memberi persetujuan mengenai pindaan Enakmen Undang-undang Tubuh Kerajaan Johor (Pindaan) untuk menurunkan had umur minimum calon pilihan raya bagi kerusi DUN daripada 21 tahun kepada 18 tahun.

Pada pembukaan rasmi Penggal Persidangan Pertama DUN yang ke-15 di Bangunan Sultan Ismail, Kota Iskandar, Johor, Sultan Ibrahim bertitah had umur minimum untuk menjadi Ahli Dewan Undangan Negeri (ADUN) Johor masih kekal 21 tahun.

Sultan Johor bertitah pada hemat baginda, cadangan menurunkan umur itu tidak selari dengan hala tuju kerajaan yang mahukan pemimpin berkualiti tinggi dan cukup ilmu pengetahuan namun baginda tetap menyokong hak mengundi diberi kepada individu berusia 18 tahun ke atas.

Pada 6 Jan lepas, DUN Johor meluluskan enakmen berkenaan untuk menurunkan had umur minimum calon pilihan raya bagi kerusi DUN daripada 21 tahun kepada 18 tahun.

Sementara itu, Wan Junaidi berkata di peringkat Persekutuan, umur minimum calon pilihan raya untuk Ahli Parlimen masih 18 tahun dan ini mungkin menimbulkan kekeliruan kepada Suruhanjaya Pilihan Raya (SPR) terutama dalam pilihan raya serentak.

“Dalam pilihan raya serentak terdapat senarai calon untuk Parlimen dan DUN, jika anda mempunyai had umur yang berbeza maka kita bimbang wujud kekeliruan oleh petugas SPR yang tidak terlatih dalam mengendalikan pilihan raya.

“SPR perlu bekerja lebih masa untuk melatih pegawai mereka untuk membenarkan dua jenis had umur untuk calon bertanding terutama apabila pilihan raya dijalankan serentak,” katanya.


PAS kekal, kukuh di Putrajaya jika menang 40 Parlimen: Naib Presiden

PAS akan memastikan kedudukannya dalam Kerajaan Pusat bukan sahaja akan terus kekal selepas Pilihan Raya Umum Ke-15 (PRU-15) akan datang, tetapi akan menjadi lebih kukuh.

Untuk itu, Naib Presidennya Datuk Mohd Amar Abdullah berkata bagi memperkuatkan kedudukan di Putrajaya PAS perlu menambah jumlah kerusi Parlimen.

“Kita kena bekerja bersungguh-sungguh supaya kita mesti menang tidak kurang 40 kerusi di Parlimen.

“Insya-Allah kita dapat menjayakan cita-cita perjuangan yang telah lama kita bawa di Malaysia,” katanya ketika memberi arahan pada majlis Pelancaran Jentera Pilihan Raya PAS, di Kompleks PAS Kedah, di Simpang Empat dekat Alor Setar, malam tadi.

Hadir sama Presiden PAS, Tan Sri Abdul Hadi Awang; Timbalan Presiden PAS, Datuk Seri Tuan Ibrahim Tuan Man; Naib Presiden PAS, Senator Datuk Idris Ahmad dan Setiausaha Agung PAS, Datuk Seri Takiyuddin Hassan serta Ketua Pengarah Pilihan raya PAS Pusat merangkap Menteri Besar Kedah, Datuk Seri Muhammad Sanusi Md Nor.

Menurutnya dalam tempoh dua tahun lebih, PAS buat pertama kali telah menjadi sebahagian daripada Kerajaan Persekutuan selepas meninggalkannya pada 1977.

“Pada zaman moden ini, pertama kali kita menjadi sebahagian daripada Kerajaan Pusat walaupun dengan jumlah yang kecil. Jadi kita kena pastikan supaya keberadaan pada peringkat Pusat ini akan terus kekal.

“Ibarat orang yang berjalan, kita terus melangkah ke hadapan dan kita tidak boleh undur ke belakang… terus melangkah supaya kedudukan kita kekal dan menjadi semakin kukuh,” katanya.

Mengulas lanjut, Mohd Amar yang juga Timbalan Menteri Besar Kelantan, berkata misi PAS pada PRU-15 juga adalah untuk mempertahankan kemenangan di Kelantan, Terengganu dan Kedah serta memperluaskan pengaruh di negeri-negeri lain.

“Untuk memastikan kita boleh kekal dan bertambah kerusi di Parlimen kita kena pastikan tiga negeri terbabit boleh kita pertahankan dan menang bergaya di samping meningkatkan pencapaian kita di Pahang dan di negeri lain

“Boleh jadi bagi setengah orang merasa perkara ini sukar dan mustahil tetapi kita diajar di dalam agama tidak ada yang mustahil pada zat Allah SWT,” katanya.


Wallahi, dengan nama Allah kenyataan saya benar Zahid bawa fail: Muhyiddin

Pengerusi Perikatan Nasional (PN) Tan Sri Muhyiddin Yassin sekali lagi menegaskan kebenaran dakwaan beliau bahawa Datuk Seri Ahmad Zahid Hamidi membawa fail meminta bantuan supaya kes mahkamah dihadapi Presiden UMNO itu diselesaikan.

Kali ini beliau menegaskan sambil menyebut nama Allah, selain menegaskan Presiden PAS Tan Sri Abdul Hadi Awang dan Naib Presiden Bersatu Datuk Seri Mohamed Azmin Ali juga menjadi saksi.

“Jadi ini saya dah sebutkan wallahi memang itu sudah berlaku (Zahid bawa fail meminta bantuan supaya kes-kes mahkamah dihadapinya diselesaikan).

“Nak buat apa dia (Zahid) nak bersumpah laknat. Ya, itu bukan hal sayalah.

“Tak apalah. Saya nak sebutkan, itu suatu kenyataan benar dari saya dengan nama Allah, memang saya saksikan perkara itu berlaku. Dan sewajarnya tidak lagi menjadi persoalan,” katanya.

Presiden Bersatu yang juga bekas Perdana Menteri Malaysia kelapan itu berkata demikian ketika ceramah pada Pentas Perikatan Nasional Dewan Undangan Negeri DUN) N16 Sungai Balang, bertempat di Padang Awam Bukit Mor, Muar, malam tadi, sempena Pilihan Raya Negeri (PRN) yang akan diadakan 12 Mac depan.

Ahli Parlimen Pagoh yang juga Presiden Bersatu itu mengulangi bahawa Zahid membawa fail kesnya di rumah beliau yang turut dihadiri Abdul Hadi, malah Azmin juga mengesahkan kejadian itu.

Muhyiddin berkata selepas habis mesyuarat, Zahid menunjukkan fail-fail kes mahkamahnya.

Memetik Muhyiddin:

Zahid berkata: Tolong tengok ni,

Muhyiddin: Ni apa dia?

Zahid: Kes saya.

Muhyiddin: Ni buat apa beri pada saya?

Zahid: Nak minta tolong lah,

Muhyiddin: Macam mana saya nak tolong? Ini soal urusan mahkamah.

Zahid bagaimanapun berkata beliau tidak buat salah, tetapi Muhyiddin menyatakan jika tidak buat salah maka berbicaralah di mahkamah.

“Dah tentu hakim akan tolak kes… awak bebaslah. Apa masalahnya? Itu jawapan saya,” kata Muhyiddin sambil berkata sekarang ini sudah ada asas untuk Zahid menjawab semua pendakwaan itu di mahkamah setelah diperintah membela diri.

Jelas Muhyiddin, beliau menceritakan kejadian itu bagi menunjukkan tekadnya untuk tidak mencampuri sebarang urusan mahkamah dan undang-undang.

“Prinsip kerajaan Perikatan Nasional, berdiri tegas. Tak boleh campur undang-undang. Siapa salah dihukum, itu hukuman. Saya tak boleh kata… ya sebagai perdana menteri tentulah saya ada pengaruh… saya boleh cakap dengan hakim ataupun ketua hakim.

“Dah mereka fikir saya Perdana Menteri dah minta tolong tentulah mereka kata okeylah agaknya. Saya tak terbuat begitu. Hatta kalau anak sesiapapun ditahan oleh polis, dia curi ayam lah katakan… jangan jumpa sayalah. Pergilah jumpa OCPD dan sebagainya. Maksud saya begitu.

“Nak suruh saya juga nak bersumpah. Bukan main sumpah macam gitu. Saya tidak begitu. Bapa saya pun tok guru. Dia tak pernah kata engkau apa-apa hal engkau bersumpah, bersumpah begitu. Kerana saya tak pernah buat satu perkara yang tak betul. Setidak-tidaknya dalam soal-soal yang saya sebutkan tadi,” katanya.

Sebelum ini, Muhyiddin berkata beliau mempunyai bukti bahawa Zahid pernah membawa timbunan fail untuk meminta bantuan menyelesaikan kes mahkamah dihadapinya.

“Apa yang saya sebutkan memang benar berlaku sebab Zahid ada tunjuk satu fail yang bertimbun dan dia minta bantu selesaikan masalah.

“Saksinya ada di sini Azmin Ali dan Abdul Hadi ada datang ke rumah saya, Zahid ada waktu zaman kita baik dahulu bawa fail. Kalau orang tanya apa saksi, itu ada saksi bahawa itu adalah kenyataan yang betul,” kata Muhyiddin.

Bagaimanapun, Zahid menafikan pernah berjumpa Muhyiddin ketika Presiden Bersatu itu menjadi Perdana Menteri untuk meminta tolong dilepaskan daripada tuduhan mahkamah.


UMNO tak minat kerjasama di 27 kerusi kritikal: Naib Presiden PAS

PAS menyalahkan UMNO kerana tidak menunjukkan minat untuk bekerjasama menghadapi Pakatan Harapan (PH) di 27 kerusi kritikal pada Pilihan Raya Umum Ke-15 (PRU-15) akan datang, sekali gus membuka peluang kemenangan kepada gabungan itu.

Naib Presiden PAS Datuk Mohd Amar Nik Abdullah menjelaskan bahawa parti itu telah mengajak Bersatu dan UMNO bekerjasama mengelak pertembungan di 27 kerusi berkenaan namun UMNO tidak mempedulikannya.

Menurutnya semua parti tahu jika berlaku pertembungan maka ia akan memberi ruang kepada PH untuk menang.

“Berdasarkan alasan itu (mengelak PH menang), kami mendesak kerjasama tiga parti, iaitu PAS serta BERSATU di bawah Perikatan Nasional (PN) dan UMNO dalam Barisan Nasional (BN) bekerjasama untuk mengelak berlaku pertembungan.

“Bagaimanapun, UMNO dilihat tidak kisah pertembungan di 27 ‘kerusi kritikal’ ini,” katanya pada sidamg media selepas menghadiri Karnival Panchor Sejahtera di Kompleks Tarbiah, Panchor, hari ini, menurut BH.

Mohd Amar mengulas laporan berhubung kenyataan seorang pemimpin PAS bahawa Bersatu sudah dimaklumkan supaya tidak berlaku pertembungan di 27 ‘kerusi kritikal’ dengan UMNO.

Dalam laporan berkenaan, Ahli Jawatankuasa Kerja PAS Pusat, Mohd Zuhdi Marsuki dipetik sebagai berkata, ia bagi memastikan kerusi berkenaan tidak jatuh ke tangan PH selepas BN dan PN memutuskan untuk tidak bekerjasama pada pilihan raya akan datang.

Sementara itu, seorang lagi Naib Presiden PAS Datuk Seri Dr Ahmad Samsuri Mokhtar, berkata apa pun keputusan berhubung 27 kerusi itu sama ada bertanding atau tidak akan di bincang secara musyawarah di peringkat kepimpinan pusat.

“27 kerusi itu jika kita lihat satu persatu pun tidak sama. Ada yang sangat kritikal dan ada yang tidak kritikal. Sekiranya berlaku tiga penjuru pun, suasananya begitu berbeza.

“Pakatan Harapan (PH) pun tidak sama dengan PH yang ada dulu. Dahulu bersama mereka adalah Tan Sri Muhyiddin Yassin dan Tun Dr Mahathir Mohamad. Jadi, kekuatan mereka dulu dan sekarang jauh berbeza,” katanya hari ini.


Berbaloi Ahmad Maslan bayar RM1.1 juta selesai kes, kata Najib

Langkah Setiausaha Agung UMNO Datuk Seri Ahmad Maslan membayar kompaun RM1.1 juta adalah berbaloi untuk menyelesaikan kes mahkamahnya, kata Datuk Seri Najib Razak.

Untuk rekod, Najib juga terpalit dalam kes melibatkan Ahmad yang dibebaskan Mahkamah Tinggi hari ini kerana isu pemberian wang RM2 juta tersebut.

Bekas Perdana Menteri itu berkata kompaun dibayar Ahmad itu berbaloi kerana dapat mengelakkan kos-kos lain yang hanya akan merugikan tertuduh disebabkan perjalanan perbicaraan kes yang memakan masa yang lama.

“Sebab itu sebagai seorang ahli politik, RM1.1 juta yang dibayar Ahmad Maslan untuk selesaikan kes mungkin dianggap berbaloi oleh dia sebab mampu mengelakkan kos guaman, kos masa mahkamah serta pencalaran imej bertahun-tahun lamanya untuk dilabel tuduhan ‘kluster mahkamah’.

“Berhubung perkara ini, bagi pertahankan keadilan terhadap tertuduh serta menjimat kos guaman kedua-dua pihak, pejabat peguam negara kerajaan BN masa dahulu hanya akan mendakwa sebarang kes sekiranya cukup bukti dan kebarangkalian untuk menang kes adalah setinggi 90 peratus,” katanya dalam hantara Facebook hari ini.

Dalam pada itu, Najib juga mempersoalkan pertuduhan semasa pemerintahan Pakatan Harapan (PH) hampir semuanya kalah dan motif disebalik pendakwaan terhadap pemimpin UMNO.

“Jadi, persoalan paling mustahak ialah kenapa pula kes-kes yang dituduh peguam negara masa kerajaan PH hampir 100% kalah di mahkamah?

“Adakah mereka telah salah gunakan institusi kerajaan untuk melancarkan serangan politik?” ujarnya lagi.

Terdahulu, Mahkamah Tinggi melepas dan membebaskan Ahmad terhadap dua pertuduhan iaitu gagal mengisytiharkan wang RM2 juta diterima daripada Najib dan memberi pernyataan palsu.

Keputusan dibuat selepas Ahmad membayar kompaun sebanyak RM1.1 juta

Sebelum ini Ahmad mengaku tidak bersalah atas tuduhan gagal mengisytiharkan wang RM2 juta diterima daripada Najib dan memberi pernyataan palsu.

Berdasarkan pertuduhan pertama, Ahmad, 55, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu ditunaikan sendiri oleh Ahmad, pada hari yang sama.

Kesalahan itu didakwa dilakukan pada 30 April 2014 di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim di sini.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda atau kedua-duanya, jika sabit kesalahan.

Bagi pertuduhan kedua, Ahmad, dituduh memberi pernyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa, Mohd Zairi Zainal, antara jam 2.45 petang hingga 3.30 petang pada 4 Julai 2019, di bilik sidang media, Bangunan Parlimen, Jalan Parlimen, di sini berhubung cek itu.

Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda kedua-duanya.


PN harap Ismail Sabri teruskan dasar lawan Covid-19, pulihkan negara

Perikatan Nasional (PN) yakin pelantikan Ahli Parlimen Bera, Datuk Seri Ismail Sabri Yaakob sebagai Perdana Menteri baharu mampu menghentikan kemelut politik dan menyatukan semua pihak untuk kembali fokus kepada agenda membela kebajikan rakyat.

Pada masa sama, PN turut merakamkan penghargaan kepada bekas Perdana Menteri Tan Sri Muhyiddin Yassin yang mengetuai pemerintahan dengan amanah, cekal dan istiqamah.

“Semua program bantuan rakyat, pakej rasangan ekonomi termasuk perbelanjaan pengurusan Covid-19 yang diluluskan oleh YB Tan Muhyiddin Yassin merupakan bukti keprihatinan beliau yang akan selamanya tercatat dalam sejarah negara,” kata Setiausaha Agung PN, Datuk Seri Hamzah Zainuddin.

Dalam kenyataan hari ini beliau berkata PN menjunjung kasih di atas perkenan Yang di-Pertuan Agong melantik Ismail Sabri sebagai Perdana Menteri mengikut Perkara 40(2)(a) dan Perkara 43(2)(a) Perlembagaan Persekutuan.

“Parti Perikatan Nasional percaya bahawa pelantikan beliau dapat menghentikan kemelut politik sebelum ini dan menyatupadukan semua pihak untuk kembali fokus kepada agenda membela kebajikan rakyat terutamanya dalam pembentukan sebuah kerajaan yang stabil,” katanya.

Sehubungan itu, katanya semua Ahli Parlimen PN dari BERSATU, PAS dan STAR berdiri teguh bersama Perdana Menteri yang baharu dan yakin bahawa pelantikan beliau dapat memastikan kesinambungan dasar, perancangan serta iltizam kerajaan PN terutama memulihkan negara daripada impak Covid-19 dengan segara.

Ismail Sabri mengangkat sumpah jawatan Perdana Menteri Kesembilan di hadapan Yang di-Pertuan Agong di Istana Negara, petang tadi.

Muhyiddin yang juga Pengerusi PN, turut hadir.


Ringgit dijangka kekal menyusut berbanding dolar minggu depan

Prospek ekonomi global yang tidak menentu dijangka terus mempengaruhi prestasi ringgit yang diunjur susut berbanding dolar Amerika Syarikat (AS) minggu depan, kata penganalisis.

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata ini juga berkait rapat perbincangan mengenai kelembapan ekonomi pada masa akan datang yang terus menjadi tumpuan serta kebimbangan ramai, lapor Bernama.

“Beberapa siri laporan Indeks Pengurus Pembelian (PMI) akan diumumkan minggu depan dengan jangkaan ramai menyatakan sentimen perniagaan akan terus menyederhana.

“Pada masa ini misalnya, paras rintangan bagi dolar AS berbanding ringgit adalah sekitar 4.45. Jika mengambil kira ketidaktentuan semasa, ia mungkin dalam jajaran sedemikian selagi kebimbangan mengenai kemelesetan ekonomi global terus ketara,” katanya kepada Bernama.

Bagi minggu baru berakhir, ringgit diniagakan bercampur-campur berbanding dolar AS di tengah-tengah kebimbangan terhadap kemungkinan bank pusat di seluruh dunia menaikkan kadar faedah dalam usaha mengekang peningkatan inflasi.

Malah, Jawatankuasa Pasaran Terbuka Persekutuan AS (FOMC) membuat kejutan pada mesyuaratnya minggu ini dengan mengumumkan keputusan Rizab Persekutuan AS menaikkan kadar faedah sebanyak 0.75 peratus kepada lingkungan 1.50-1.75 peratus.

Seorang peniaga berkata, inflasi yang terus meningkat mendadak telah memaksa bank pusat tersebut untuk bertindak menaikkan angka kadar faedah terbesar sejak 1994.

Ini turut disusuli dengan tindakan serupa oleh bank-bank pusat di serata Eropah pada Khamis, sekali gus membayangkan kenaikan kos pinjaman bagi meredakan inflasi yang sebaliknya akan menjejaskan simpanan serta keuntungan korporat.

Bagi asas mingguan, ringgit diniagakan hampir tidak berubah berbanding dolar AS iaitu di paras 4.4000/4040 pada Jumaat berbanding 4.4000/4030 seminggu sebelumnya.

Unit tempatan itu bagaimanapun diniagakan mengukuh berbanding kumpulan mata wang utama bagi asas Jumaat hingga Jumaat.

Ringgit tinggi berbanding dolar Singapura kepada 3.1753/1786 daripada 3.1856/1880 pada minggu sebelumnya dan naik berbanding yen Jepun kepada 3.2655/2688 daripada 3.2870/2895 sebelum ini.

Ia turut mengukuh berbanding euro kepada 4.6314/6357 daripada 4.6618/6650 dan meningkat berbanding pound Britain kepada 5.4208/4257 daripada 5.4784/4822 pada minggu lepas.


3 anggota kumpulan pejuang maut pertempuran di Selatan Thailand

Tiga lelaki dipercayai anggota kumpulan bersenjata Selatan Thailand terbunuh dalam kejadian tembak menembak dengan pasukan keselamatan di kawasan berbukit di wilayah Narathiwat, bersempadan dengan Kelantan, semalam (20 Januari 2023).

Dalam kejadian kira-kira jam 9 pagi Jumaat, pasukan keselamatan Thailand dilaporkan mengepung sebuah khemah yang dipercayai menjadi tempat persembunyian sekumpulan anggota kumpulan bersenjata di Gunung Dahong di daerah Si Sakhon.

Ketua Siasatan Polis Wilayah Narathiwat Kolonel Direk Shomyon dipetik sebagai berkata ketibaan pasukan keselamatan itu disedari kumpulan berkenaan sebelum melepaskan tembakan.

“Insiden berbalas tembakan berlarutan hampir sejam. Apabila keadaan reda, pasukan keselamatan menemukan tiga mayat di tempat kejadian, manakala yang lain sudah meloloskan diri,” katanya.

Selain itu, beliau berkata, pasukan keselamatan turut merampas senjata dan alat-alat perkhemahan milik kumpulan itu.

Sementara itu, penduduk sekitar berkumpul di kawasan kejadian untuk menuntut mayat ketiga-tiga anggota kumpulan itu.

Terdahulu pada Rabu, seorang pelajar wanita sebuah universiti tempatan terbunuh manakala seorang lagi cedera setelah diserang di Kampung Bilo, juga di daerah Si Sakhon.

Kejadian dilaporkan berlaku apabila sekumpulan individu melepaskan tembakan ke arah orang ramai, menyebabkan Badariyah Che-Useng terbunuh, manakala rakannya, Nusan Haji-maming, cedera.

Sebelum ini, pada 11 Januari lalu, seorang anggota pasukan sukarelawan pertahanan terbunuh dan cua lagi rakannya cedera dalam serangan bom dan tembakan juga di daerah Si Sakhon. – Agensi


Ustaz Kazim tak akan kempen untuk UMNO, BN

Datuk Mohammad Kazim Elias, yang menarik diri daripada bertanding di kerusi Parlimen Larut tidak sampai 24 jam selepas dinamakan oleh Pengerusi Barisan nasional (BN) Datuk Seri Ahmad Zahid Hamidi, sebagai calon, menjelaskan bahawa tindakan itu disebabkan “masalah keluarga”.

Pendakwah popular itu berkata beliau akan berpegang teguh pada prinsipnya untuk tidak bertanding dalam pilihan raya sekiranya ada ahli keluarga bertanding di kawasan yang sama.

“Adalah wasiat arwah ibu saya, yang menasihati saya supaya tidak bertanding sekiranya adik-beradik saya bertanding di kawasan yang sama,” katanya pada sidang media di Pusat Pendidikan Al Barakah di Ipoh, hari ini (Ahad, 6 November 2022).

Menurutnya beliau menerima tawaran Zahid untuk bertanding kerana tidak sedar abangnya turut menandatangani dokumen untuk bertanding di kawasan yang sama.

Abangnya Kapten (B) Datuk Mohd Najmuddin Elias adalah calon Perikatan Nasional (PN) yang bertanding di kerusi Dewan Undangan Negeri (DUN) Batu Kurau yang terletak dalam kawasan Parlimen Larut.

“Saya fikir abang saya tidak bertanding, dan dia juga fikir perkara yang sama. Kami tidak berkomunikasi mengenai perkara itu.

“Saya hanya tahu pada hari pengumuman abang saya turut bertanding. Selepas perbincangan, saya memutuskan untuk menarik diri.

“Saya telah menyerahkan surat berhubung perkara itu kepada Zahid untuk memaklumkan penarikan diri saya. Bagaimanapun, beliau hanya menerima surat itu selepas mengumumkan senarai calon,” katanya..

Ustaz Kazim juga berkata beliau sebelum ini telah memaklumkan kepada Zahid, yang juga Presiden UMNO, mengenai syarat beliau tidak akan bertanding pilihan raya menentang abangnya di kawasan yang sama.

“Jadi ini sebab mereka menerima keputusan saya dan meletakkan calon baharu. Mungkin orang lain dan orang ramai tidak tahu perjanjian antara saya dan presiden,” katanya.

Kazim juga berkata beliau tidak menyertai UMNO untuk bertanding di kerusi itu, tetapi hanya bertanding di bawah bendera BN.

“Saya tidak pernah menjadi ahli UMNO dan juga tidak menyertai parti untuk bertanding pada pilihan raya ini. Itulah sebabnya apabila Zahid menawarkan saya peluang untuk bertanding, saya bertanya kepadanya sama ada saya boleh bertanding tanpa menjadi ahli UMNO.

“Presiden parti memberitahu saya tidak mengapa saya tidak menjadi ahli, kerana mereka mahu orang dari pelbagai latar belakang profesional dan agama menyumbang pengalaman dan kepakaran mereka, dan dengan itu saya dipilih,” kata Ustaz Kazim.

Mengenai dakwaan beliau menarik diri daripada bertanding kerana “penyakit kulit misteri”, Kazim berkata beliau telah mendapatkan rawatan alternatif di Madinah.

“Saya berada di Madinah selama empat hari pada awal September, di mana saya dirawat dan disembuhkan.

“Saya kini sihat dan sudah melancong ke pelbagai negeri. Jika saya sakit, maka anda tidak akan melihat saya berkeliling. Saya mungkin akan berbaring di atas katil,” katanya.

Ketika ditanya sama ada beliau akan menyokong abangnya atau calon baharu UMNO, Mohd Shafiq Fhadly Mahmud, yang menggantikannya semasa kempen, Ustaz Kazim berkata beliau akan membantu selagi tidak dilihat mewakili mana-mana parti politik.

“Saya akan ke mana-mana untuk menyampaikan ceramah agama mengenai keharmonian, hubungan kekeluargaan, perpaduan, dan ceramah positif, tetapi saya tidak akan mewakili mana-mana parti politik.

“Sesiapa yang ingin menjemput saya, mesti pastikan tiada gabungan atau bendera parti terlibat, calon tidak boleh berkempen di majlis itu, dan saya juga tidak akan menyebelahi atau berkempen untuk mereka,” katanya.

Ustaz Kazim juga berkata beliau tidak terpengaruh atau bimbang dengan tindak balas atau kritikan yang diterimanya selepas menarik diri sebagai calon.

“Tidak ada gunanya melemparkan kata-kata kesat antara satu sama lain, kerana pada akhirnya, ia hanya politik.

“Selepas PRU-15, kita pasti bertemu di pasar, masjid dan sebagainya, jadi lebih baik menggunakan kata-kata yang baik sahaja daripada kata-kata kesat,” katanya.


Sejak 2015 lagi Najib mengaku terima RM42 juta dana SRC

Pihak pendakwaan hari ini (19 Ogos 2022) berhujah bahawa Mahkamah Persekutuan perlu mengekalkan sabitan hukuman terhadap Datuk Seri Najib Razak dan menghantarnya terus ke penjara atas jenayah mencuri RM42 juta daripada SRC International Sdn Bhd (SRC), sebagaimana yang diakui bekas Perdana Menteri (PM) itu dalam keterangan bersumpah sejak 2015.

Pendakwa raya ad hoc Datuk V Sithambaram berkata keterangan bersumpah itu boleh diperoleh dalam afidavit bersumpah yang difailkan Najib dalam saman sivilnya terhadap bekas Menteri Pengangkutan Tun Dr Ling Liong Sik, lama sebelum Ahli Parlimen Pekan itu didakwa dalam kes SRC.

“Perayu telah membuat pengakuan dalam afidavitnya sendiri yang mengesahkan pengetahuannya mengenai RM42 juta yang masuk ke akaun bank peribadinya sebagai berasal dari SRC,” kata Sithambaram.

Beliau berkata keterangan itu disahkan oleh Ranjit Singh, seorang peguam yang sebelum ini mewakili Dr Ling dan telah memberi keterangan dalam perbicaraan SRC sebagai saksi pendakwaan.

“Perayu dalam afidavitnya berkata seperti berikut, “Saya telah mengaku bahawa AS$700 juta memang masuk ke akaun saya sebagai derma peribadi dan RM42 juta yang berasal dari SRC masuk ke akaun saya tanpa mengetahui bahawa ia disalurkan melalui dua perantara’,” kata Sithambaram lagi.

Memetik MalayMail, Sithambaram berkata afidavit bersumpah itu memberikan bukti langsung pengakuan Najib terhadap pengetahuan yang menyebabkan bekas PM itu bersalah seperti yang didakwa.

Sithambaram seterusnya berhujah bahawa semua tindakan yang diambil oleh Najib dalam pelbagai jawatan kerajaan yang disandangnya digunakan untuk mencapai keinginan peribadinya unbagituk mengaut keuntungan secara salah atau menyebabkan kerugian kepada SRC.

“Tiada sebarang bukti bahawa perayu pernah bertindak untuk melindungi dan memelihara kepentingan SRC, sedangkan dia diwajibkan dari segi undang-undang.

“Adalah jelas bahawa dia menggunakan semua jawatannya untuk mendapatkan keuntungan kewangan daripada pinjaman Kumpulan Wang Persaraan (Diperbadankan) (KWAP). Apa yang dirancang perayu bagi berbilion-bilion yang dibekukan di bank Switzerland adalah tekaan sesiapa sahaja,” katanya.

Sithambaram menambah, pembelaan Najib bahawa dia tidak mengetahui sumber dana juga merupakan pembohongan yang disengajakan kerana afidavit bersumpah yang sama mengesahkan pengetahuannya bahawa RM42 juta itu datang daripada SRC sebelum memasuki akaun bank peribadinya.

“Ini dinyatakan dalam undang-undang pengakuan secara bertulis terhadap kepentingan,” kata pendakwa.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 dan hukuman penjara 12 tahun dan denda RM210 juta yang dikenakan terhadap Najib.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Perbicaraan di Mahkamah Persekutuan sekarang ini dijadualkan berlangsung selama sembilan hari, dari 15 Ogos hingga 19 Ogos dan akan disambung semula selepas hujung minggu ini dari 23 Ogos hingga 26 Ogos.

Pada dua hari iaitu 15 dan 16 Ogos masa dihabiskan untuk mendengar permohonan Najib untuk menambah bukti baharu dan menuntut penangguhan perbicaraan rayuan terakhir, tetapi ditolak oleh panel lima hakim Mahkamah Persekutuan, diketuai Ketua Hakim Negara Tun Tengku Maimun Tuan Mat.

Mahkamah kemudiannya menetapkan 18 Ogos sebagai permulaan perbicaraan rayuan terakhir itu. Ini adalah peluang terakhir Najib untuk meyakinkan hakim bahawa sabitan dan hukumannya harus dibatalkan.


Mahkamah benar kes pengubahan wang haram Rosmah dibangkitkan

Pernyataan Datin Seri Rosmah Mansor yang dirakam mengikut Seksyen 32 Akta Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLA) dibenarkan untuk digunakan dalam kes rasuah RM1.25 bilion.

Hakim Mahkamah Tinggi Kuala Lumpur Mohamed Zaini Mazlan membuat keputusan tersebut selepas mendengar hujahan Timbalan Pendakwa Raya Kanan, Datuk Seri Gopal Sri Ram dan peguam Datuk Jagjit Singh serta Datuk Akberdin Abdul Kader yang mewakili Rosmah.

Zaini dalam keputusannya juga berkata pihak pendakwaan boleh menggunakan keterangan Rosmah yang dirakam di bawah Seksyen 32 AMLA untuk mencabar kredibiliti tertuduh berdasarkan Seksyen 40 akta sama.

“Saya mengambil maklum dengan cadangan pendakwaan untuk memeriksa balas tertuduh berkaitan dakwaan yang dihadapi di bawah Amla (Akta Pencegahan Pengubahan Wang Haram dan Pencegahan Pembiayaan Keganasan 2001) dan dakwaan pernyataan bank, serta dakwaan deposit oleh (individu bernama) Roslan Sohari.

“Saya berpuas hati dengan pihak pendakwaan yang memenuhi syarat di bawah Seksyen 54(2)(b) Akta Keterangan 1950.

“Bagaimanapun, saya tak benarkan soalan ditanya berhubung fakta pertuduhan AMLA yang dihadapi tertuduh, melainkan yang dia didakwa mengikut akta itu.

“Nilai pembuktian dalam hasrat pendakwaan untuk membangkitkan (kes pengubahan wang haram) tidak mengatasi unsur prejudis yang mungkin dihadapi tertuduh,” kata Zaini dipetik dalam satu laporan media.

Mohamed Zaini bagaimanapun menolak permohonan pendakwaan untuk menyoal balas karakter tertuduh mengikut Seksyen 54 Akta Keterangan 1950.

Pihak pendakwaan seharusnya menyambung soal balas ke atas Rosmah dalam prosiding hari ini.

Pada 5 Oktober lalu, Rosmah memberi keterangan secara bersumpah pada prosiding perbicaraan peringkat bela diri kes rasuah membabitkan solar hibrid bernilai RM1.25 bilion di Sarawak

Bagaimanapun, selepas keputusan itu, mahkamah menangguhkan prosiding perbicaraan.

Rosmah, 69, dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings Sdn Bhd, Saidi Abang Samsudin berkaitan projek tenaga solar itu menerusi bekas pembantunya Datuk Rizal Mansor.

Ia sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada Kementerian Pendidikan secara rundingan terus.

Rosmah dituduh melakukan kesalahan itu di Lygon Cafe, Sunway Putra Mall, Jalan Putra di sini; di kediaman Rosmah di Jalan Langgak Duta, Taman Duta serta di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Prosiding perbicaraan bersambung 8 Disember ini.


28 dituduh sertai kumpulan jenayah terancang Geng 08 GST

Dua puluh lapan lelaki dihadapkan ke Mahkamah Sesyen Kuala Kubu Bharu hari ini (19 JUlai 2022) atas pertuduhan menjadi ahli kumpulan jenayah terancang dikenali sebagai ‘Geng 08 GST.’

Mereka ialah P.Thanasegaran, 46; K.Saravanak Kumar, 36; S.Selvamogan, 44; N.Yogeswaran, 41; N.Ganesan, 43; R.Raja Kumar, 39; Aziz Latip Hasannar, 42; N.Chandran, 37; B.Vinot, 27; K.Selvam, 38; dan P.Tachana Moorthy, 36.

Turut didakwa S.Vekneswaran, 36; M.Saravanan, 40; V.Elengo Van, 36; V.Thinagaran, 28; M.Eswaran, 33; S.Navin ,29; S.Kali Muthu, 44; B.Moganraj, 30; A.Poobalan, 29; N.Vijendran, 37; K.Punitharajan, 26; R.Devandran, 35; R.Vengateswaran, 26; Tan Eng Sun, 22; P.Sathteswaran, 23; G.Gananathan, 23; dan H.Arvind, 24.

Tiada pengakuan direkodkan selepas pertuduhan dibacakan di hadapan Hakim Nurul Mardhiah Mohammed Redza kerana mereka ditahan mengikut Akta Kesalahan Keselamatan (Langkah-Langkah Khas) 2012 (SOSMA) yang akan dibicarakan di Mahkamah Tinggi, menurut Bernama.

Mereka didakwa melakukan perbuatan itu di Tin Mine, Kalumpang, Hulu Selangor di sini antara Januari 2019 hingga 23 Jun lepas mengikut Seksyen 130V(1) Kanun Keseksaan yang membawa hukuman maksimum penjara 20 tahun, jika sabit kesalahan.

Pendakwaan dikendalikan oleh Timbalan Pendakwa Raya Muhamad Iskandar Ahmad, Ahmad Shafiq Hasim, Khairul Azreem Mamat dan Yong Ching Hong manakala tertuduh diwakili peguam Datuk Geethan Ram Vincent, Datuk R.Thinalan, Datuk David Gurupatham, JM Mark, K.Shalvin, Mohd Hanif Hassan, P.S. Doal dan Mujahidah Almukimah Fakhfurazi.

Pendakwaan tidak menawarkan jaminan manakala pembelaan memohon agar anak guam mereka dilepaskan dengan ikat jamin atas alasan mempunyai tanggungan terhadap keluarga selain berdepan masalah kesihatan yang memerlukan rawatan di hospital.

Mahkamah tidak membenarkan mereka diikat jamin dan menetapkan 22 Ogos untuk sebutan semula kes bagi serahan dokumen.

Kesemua tertuduh dibawa ke mahkamah pada 7.45 pagi dengan menaiki tiga trak polis manakala ahli keluarga mereka yang berada di pekarangan mahkamah seawal 7.30 pagi dikawal rapi oleh pasukan polis bagi tujuan keselamatan.

Selepas prosiding mahkamah berakhir, ada ahli keluarga dilihat menangis sambil memanggil-manggil nama tertuduh apabila mereka dibawa menaiki trak polis untuk dibawa ke Penjara Sungai Buloh.


Jangan berebut bilangan kerusi dalam PRN, kata veteran UMNO

UMNO-Barisan Nasional (BN) digesa jangan berebut jumlah bilangan kerusi dengan Pakatan Harapan (PH) pada Pilihan Raya Negeri (PRN) di enam negeri nanti, kata Datuk Mustapha Yaakub.

Setiausaha Veteran UMNO itu berkata keutamaan UMNO-BN dan PH yang kini berada dalam satu kerajaan campuran adalah memenangi kerusi pada PRN enam negeri dan bukan jumlah bilangan kerusi yang hendak ditandingi.

“Jangan berebut bilangan kawasan, yang penting bertanding untuk menang. Kita berebut kemenangan dengan Perikatan Nasional (PN) dan formula menang-menang mesti diutamakan, biar sedikit tapi pasti menang.

“Kedua-dua pihak iaitu BN dan PH kena saling bantu membantu untuk menang dimana, pengundi BN undi calon PH dan pengundi PH undi calon BN,” katanya dalam satu kenyataan pada Khamis.

Tambah beliau, kepimpinan BN dan PH negeri perlu mengenepikan cerita lama kerana sekarang mereka sudah bekerjasama.

“Kita sekarang berkawan. Kawan kena tolong kawan. Jangan tikam belakang.

“Kita bukan lagi lawan dan bermusuhan dan ini hakikat kita kena terima kalau kita mahu menang,” ujar beliau.

Jelasnya, semua Dewan Undangan Negeri (DUN) enam negeri akan dibubar akhir bulan ini untuk memberi laluan kepada PRN yang dijangka akan diadakan pada akhir Julai atau pertengahan Ogos.


Covid-19 : Angka korban di Amerika cecah 700,000 orang

Universiti Johns Hopkins melaporkan setakat semalam, angka korban akibat jangkitan Covid-19 di Amerika Syarikat (AS) sudah mencecah 700,000 orang dan semakin menghampiri angka 1 juta.

Laporan Agensi Anadolu, sejak Mac tahun lalu, angka kes jangkitan di AS sehingga kini sudah melebihi 43,621,268.

Kes jangkitan paling tinggi direkodkan di California, iaitu wilayah paling teruk terjejas dengan 4,729,000 kes diikuti di Texas (4,077,000) dan di Florida (3,620,000).

Manakala, menurut data rasmi Pusat Kawalan dan Pencegahan Penyakit, hampir 77 peratus orang dewasa sudah menerima satu dos vaksin Covid-19 dan kira-kira hampir 66 peratus pula sudah lengkap divaksin.

Dimana lebih 214.5 juta orang sudah menerima suntikan dos pertama dan lebih 184.9 juta orang pula sudah menerima dua dos lengkap.


Ziarah gereja: MAIS lihat ada elemen tarik belia Islam pelajari Kristian

Program di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama-agama ini selain daripada agama sendiri harus ditolak dan disekat, kata Majlis Agama Islam Selangor (MAIS) hari ini.

Pengerusinya Tan Sri Abdul Aziz Mohd Yusof berkata kegiatan sebegitu mempunyai kecenderungan negatif terhadap Islam dan melanggar undang-undang yang menghalang penyebaran agama lain kepada umat Islam.

Beliau mengulas kontroversi berikutan program “Jom Ziarah Gereja” anjuran Impact Malaysia – sebuah agensi di bawah Kementerian Belia dan Sukan (KBS) – di mana golongan belia bukan Kristian dibawa melawat gereja.

Menteri KBS sekarang ini ialah Ahli Parlimen DAP Segambut dan penulis buku ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian dan mempromosi agama Kristian.

Sambil mengiktiraf kepelbagaian kaum, budaya dan agama di negara ini, Abdul Aziz berpandangan bahawa “persefahaman bersama, toleransi dan perpaduan masyarakat adalah sangat penting untuk memastikan keharmonian dan keamanan Malaysia”.

Tambahnya, Islam tidak melarang persahabatan dan toleransi terhadap orang bukan Islam.

Tetapi beliau berkata acara seperti program “Jom Ziarah” sepatutnya mempunyai had untuk memastikan tiada orang Islam terpengaruh untuk berminat dengan agama lain.

“Walaupun objektif program ini dikatakan untuk memberi pendedahan berkaitan agama yang dianuti di negara ini dan membentuk perpaduan yang erat dalam kalangan penganut berbeza agama, tetapi program untuk mempelajari agama lain selain Islam di mana-mana gereja atau mana-mana rumah ibadah memerlukan kawalan dan sekatan tertentu.

“Ini bagi memastikan tiada unsur memujuk umat Islam untuk terpengaruh dan berminat dengan agama lain selain Islam dan juga tiada penglibatan umat Islam dalam ibadah agama lain,” katanya dalam satu kenyataan hari ini (17 Mac 2023).

Setakat ini, program ini telah menyaksikan lawatan ke masjid dan gurdwara; ia telah merancang lawatan ke sebuah gereja di Klang, Selangor esok.

Abdul Aziz memetik perundangan Islam yang menyatakan menolak kemudaratan harus diutamakan daripada mendapat manfaat.

Beliau turut mempersoalkan mengapa risalah dan iklan Projek Artikel 11 Jom Ziarah belum dipinda sekiranya program itu hanya dikhaskan kepada bukan Islam.

Abdul Aziz berkata, pihaknya sedia maklum kenyataan terbaru Hannah bahawa program pada asalnya terbuka kepada semua, kini ditukar dan dihadkan kepada belia bukan Islam sahaja.

“Namun semakan MAIS setakat ini mendapati bahawa risalah dan iklan yang diedarkan di media-media sosial dan elektronik masih tidak dipinda bagi menunjukkan program ini dikhaskan hanya untuk orang bukan Islam,” katanya dalam satu kenyataan, hari ini.

Merujuk kepada lawatan gereja Impact Malaysia yang dirancang esok, Abdul Aziz berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

“Program sebegini jika dibenarkan dianjurkan, boleh mempengaruhi pemikiran remaja Islam secara halus dan tanpa sedar untuk cenderung atau tertarik dengan agama selain Islam yang mereka anuti.

“”Di Selangor, apa-apa program yang dibuat bagi tujuan memujuk atau mempengaruhi mana-mana orang Islam untuk cenderung atau minat kepada agama bukan Islam adalah dilarang sama sekali dan menjadi satu kesalahan di bawah Enakmen Ugama Bukan Islam (Kawalan Pengembangan Di Kalangan Orang Islam) 1988,” katanya.

Agenda Daily pada 13 Mac lalu, melaporkan sebuah pertubuhan bukan kerajaan, Impact Malaysia, menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Iklan berkaitan program itu ditulis dalam bahasa Melayu dan disiarkan dalam media sosial Impact Malaysia, namun telah diturunkan setelah ianya mula dipertikaikan.

Isu berkenaan menjadi kontroversi setelah Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, turut mendedahkankan di media sosialnya baru-baru ini.

Semalam, Che’gu Bard membuat laporan balas polis terhadap Hannah setelah Setiausaha Politik KBS, Dayangku Norhazwani Awangku Marsal, membuat laporan terhadap beliau.

Ziarah gereja: Che’gu Bard buat laporan polis terhadap Menteri DAP


Tak boleh salahkan kami jika Zul Huzaimy nak sabotaj PAS: Sanusi

Pengarah Pilihanraya PAS Pusat Datuk Seri Muhammad Sanusi Md Nor menyifatkan kenyataan seorang pelakon, Zul Huzaimy, hanya mahu menimbulkan kontroversi terhadap parti itu menjelang hari pengundian Pilihan Raya Umum Ke-15 (PRU-15), Sabtu ini (19 November 2022).

Berucap pada Jelajah Perikatan Nasional PN BEST di Parlimen Tambun malam tadi (13 November 2022), beliau berkata pelakon itu bukan ahli PAS dan parti itu tidak boleh dipersalahkan jika dia cuba menimbulkan isu ketika kempen PRU-15.

“Siapa Zul Huzaimy? Saya tak kenal dia? “Dia bukan pemimpin dan bukan ahli PAS pun. Kalau dia nak sabotaj dengan pergi program kita dan cakap sebegitu, mana boleh salahkan PAS, tak boleh.

“Dia bukan (mewakili PAS), saya pun tak berani bercakap bagi pihak PAS, yang boleh bercakap hanya presiden dan setiausaha agung. Saya pula bercakap dalam bidang pilihan raya.

“Dasar penting kena lihat Perlembagaan, isu besar tengok muktamar. Itu cara pentadbiran PAS, bukan semudah itu keluarkan percakapan,” katanya.

Menteri Besar Kedah itu merujuk rakaman video ceramah pelakon itu di atas pentas dikaitkan dengan PAS yang tular di media sosial mengandungi kenyataan kontroversi berbaur perkauman, dan Zul Huzaimy bukan mewakili parti itu.

Kenyataan berkenaan dikatakan dirakam pada satu program di Kemaman, Terengganu, pada 4 November lalu.

Muhammad Sanusi juga menyifatkan kenyataan selebriti itu sebagai bahaya dan boleh dikenakan undang-undang, sekali gus meminta kenyataan pelakon itu tidak dikaitkan dengan PAS.

“Sudah 32 tahun PAS di Kelantan, tiada apa-apa terjadi dan semua orang hidup dengan aman damai. Usahkan kata paksa orang masuk Islam, bersunat pun kita tak paksa,” katanya.

Ahmad Faizal yang turut mengulas kenyataan pelakon itu, menegaskan parti dalam PN meliputi pelbagai bangsa, menghormati kehidupan beragama dan meraikan perbezaan yang menjadi perkara wajib dipertahankan semua rakyat Malaysia.

Sementara itu, Zul Huzaimy menerusi hantaran video yang dimuat naik di laman Instagram miliknya, memohon maaf atas ucapan berkenaan yang didakwanya disalah anggap.

Menurutnya, video tular itu perlu ditonton secara penuh bagi memahami maksud yang sebenar, bukan memberi gambaran atau berbaur perkauman.


FAM tidak sensitif isu kemanusiaan

Tindakan FAM menggantung pemain Myanmar Hein Htet Aung, pemain kelab Divisyen Dua Selangor FC II mencetuskan tanda-tanya dalam kalangan peminat sukan tersebut.

Alasan Pengerusi Jawatankuasa Disiplin Bola Sepak Malaysia,Baljit Singh Sidhu bahawa bola sepak mestilah melangkaui kaum, agama dan politik.

Namun beliau lupa bahawa pendirian FIFA tentang isu kemanusiaan juga sudah mula berubah. FIFA dan Persekutuan Bola Sepak Eropah (UEFA) juga malah memperkenalkan kempen “Respect” dan “No Racism” bagi menentang diskriminasi perkauman dan warna kulit yang berlaku di seluruh dunia.

Adakah ia sesuatu yang “offensive” atau sensitif menurut FAM apabila rakyat Myanmar menghadapi rampasan kerajaan daripada junta tentera Myanmar? Sedangkan isunya bukan berbentuk politik tetapi lebih kepada isu kemanusiaan.

Pemain Jerman contohnya pernah bertambah dengan memakai baju tertulis HUMAN RIGHTS (seorang satu huruf) manakala pemain bola sepak Belanda pula memakai baju tertulis “Football Needs Change” sebelum sepak mula perlawanan kelayakan Piala Dunia masing-masing baru ini.

Pelbagai negara dari seluruh dunia mengutuk tindakan junta tentera Myanmar yang merampas kerajaan daripada pemimpin sah Myanmar iaitu Aung San Suu Kyi.

Malah rampasan kuasa itu juga mencetuskan tunjuk perasaan besar-besaran di Myanmar yang mengakibatkan lebih 500 orang awam terbunuh ketika ini.

Keputusan FAM menggantung pemain Myanmar tersebut di bawah Artikel 59 Kod Tatatertib FAM juga seperti tidak kena daripada maksud asal undang-undang tersebut. Memandangkan pemain tersebut tidak menjejaskan semangat kesukanan mana-mana pemain ia hanya menunjukkan isyarat solidariti terhadap pergolakan yang berlaku di negara beliau.

Malah sebelum ini, tindakan Pengerusi Jawatankuasa Tatatertib Persatuan Bola Sepak Malaysia (FAM) ini juga pernah mendapat pertikaikan daripada bekas Pengerusi mereka iaitu Kamarudin Abdullah apabila FAM turut menggunakan tindakan tatatertib yang sama apabila melakukan simulasi ketika perlawanan. Jika FIFA boleh bertoleransi tentang isu kemanusiaan mengapa tidak FAM?


KPM rujuk dengan SPR berhubung takimat pilihan raya kepada guru

Kementerian Pendidikan (KPM) akan mendapatkan maklumat lanjut daripada pihak Suruhanjaya Pilihan Raya (SPR) berhubung dakwaan guru-guru dipanggil menghadiri taklimat petugas pilihan raya ketika waktu persekolahan.

Menteri Kanan Pendidikan Datuk Dr Radzi Jidin berkata tugas hakiki guru semasa waktu persekolahan adalah untuk berada di sekolah masing-masing, menurut laporan Bernama.

“Saya rasa SPR cukup faham dengan tugas dan tanggungjawab guru. Cuma kes ini saya nak kena semak apakah konteksnya.

“Kita sentiasa bekerjasama rapat dengan SPR bagi memastikan tugas SPR itu kita dukung tetapi pada masa yang sama tugas hakiki guru di sekolah dapat berjalan dengan lancar,” katanya kepada pemberita selepas melancarkan program pengukuhan sukan sepak takraw di sini hari ini.

Sebuah portal melaporkan terdapat rungutan daripada wakil Persatuan Ibu Bapa dan Guru (PIBG) sekolah di Kajang yang mendakwa SPR ‘memaksa’ guru menghadiri taklimat Pilihan Raya Umum ketika waktu persekolahan yang menyebabkan kebanyakan guru tidak dapat mengajar.

“Kalau perlu untuk beri taklimat kepada guru-guru maka masa untuk mereka menghadiri taklimat itu kita perincikan, ini bagi memastikan bahawa tugas hakiki di sekolah tidak terganggu,” katanya dan menambah KPM akan sentiasa bekerjasama dengan SPR bagi mencari jalan tengah berhubung perkara itu.

Mengenai program pengukuhan sukan sepak takraw itu, Radzi berkata sebanyak 150 sekolah rendah di seluruh negara melibatkan 1,200 pelajar akan menyertai program pencarian bakat untuk fasa pertama pelaksanaannya.

Beliau berkata pelaksanaan program itu adalah untuk mengenal pasti bakat murid berusia bawah 12 tahun yang berpotensi untuk diketengahkan seterusnya ditempatkan di pusat kecemerlangan sukan KPM iaitu Pusat Latihan Daerah, Sekolah Sukan Negeri dan Sekolah Sukan Malaysia.

Program yang bermula hari ini dan dijadual berakhir pada 13 Nov ini turut melibatkan 10 jurulatih mentor dalam kalangan guru yang juga bekas pemain sepak takraw yang akan bergerak dari sekolah ke sekolah.

Radzi berkata proses pencarian bakat murid akan berpandukan modul ujian kemahiran sukan sepak takraw yang terdiri daripada ujian antropometrik, kecergasan, kemahiran asas dan kemahiran spesifik.

Beliau berkata secara umumnya, KPM tidak meletakkan had bilangan pelajar yang akan dipilih menjadi pelapis dalam sukan berkenaan, namun ia bergantung kepada kekosongan yang ada di fasiliti latihan.


5,916 kes baharu, 44 kematian di Thailand hari ini

Thailand hari ini merekodkan 5,916 kes baharu Covid-19 dan 44 kematian dalam tempoh 24 jam lalu, menjadikan jumlah keseluruhan penduduk yang dijangkiti sebanyak 283,067 kes dan 2,226 kematian.

Menerusi kenyataannya, Pusat Pengurusan Situasi Covid-19 Thailand berkata 5,910 adalah jangkitan tempatan dengan 1,800 dikesan menerusi saringan dan enam kes import.

Bangkok terus merekodkan jangkitan tertinggi baharu dengan 1,498 kes diikuti Rathum Thani (458), Samut Prakan (412), Samut Sakhon (395) dan Chon Buri (275).

Daripada jumlah kematian pula ia membabitkan 24 lelaki dan 20 wanita berusia antara 32 dan 91 tahun, termasuk 43 rakyat Thailand dan satu Myanmar.

Sebanyak 30 kematian dilaporkan di Bangkok, Samut Prakan (tiga), dan masing-masing dua di Yala dan Nakhon Pathom, serta masing-masing satu di Kon Kaen, Chachoengsao, Pathum Thani, Narathiwat, Prachuap Khiri Khan, Ayutthaya dan Nakhon Si Thammarat.

“Seramai 59,938 pesakit Covid-19 masih dirawat di hospital, termasuk 2,147 di unit rawatan rapi dengan 616 memerlukan alat bantuan pernafasan,” katanya kenyataan itu. – Agensi


Long Tiger cuba lolos ke Thailand, Indonesia bersama pondan

Long Tiger atau nama sebenarnya Abdul Hamim Ab Hamid, 32, lelaki keturunan Rohingya, yang ditangkap di sebuah rumah di Sungai Petani semalam, dipercayai cuba untuk meloloskan diri ke Thailand atau Indonesia.

Ketua Polis Johor, Datuk Ayob Khan Mydin Pitchay berkata siasatan awal polis mendapati ‘Long Tiger’ berkenalan dengan seorang lelaki di Sungai Petani melalui Facebook sejak tahun lalu.

“Hasil siasatan mendapati Long Tiger berkenalan dengan lelaki yang membantunya bersembunyi di Sungai Petani melalui Facebook sejak tahun lalu.

“Polis percaya Long Tiger yang melarikan diri ke Kedah dalam perjalanan keluar dari negara ini, sama ada ke Thailand dan Indonesia,” katanya pada sidang media di Ibu Pejabat Polis Kontinjen (IPK) Johor, hari ini.

Bagaimanapun, rancangan itu gagal apabila sepasukan polis menyerbu sebuah rumah di Sungai Petani dan menahannya bersama seorang pondan, kira-kira jam 3.15 petang semalam.

Dalam cubaan mengelak daripada ditangkap, ‘Long Tiger’ dilaporkan memanjat bumbung rumah itu, tetapi tergelincir dan jatuh.

Menurut Ayob Khan, siasatan polis juga membawa kepada penahanan dua lagi suspek berusia 36 dan 38 tahun kerana dipercayai bersekongkol dengan suspek pada jam 7.25 malam hingga 3 pagi tadi di Batu Pahat.

“Kedua-dua lelaki itu dipercayai membantu suspek dengan memotong gari tangannya selain membeli kad sim sebelum melarikan diri ke Kedah,” katanya.

Terdahulu, keempat-empat mereka ditahan direman selama empat hari bermula hari ini hingga 1 Januari.

Perintah reman terhadap Long Tiger dikeluarkan Majistret Analia Kamaruddin mengikut Seksyen 223/224 Kanun Keseksaan, manakala tiga lagi individu terbabit disiasat di bawah Seksyen 216 kanun sama.

Long Tiger sebelum ini meloloskan diri melalui pintu utama Mahkamah Majistret Tangkak sebelum perbicaraan bermula pada 15 Disember lalu, kira-kira jam 11.55 pagi.

Sejak kehilangannya, Long Tiger menjadi buruan polis selain peguam mewakilinya, Datuk Sharudin Ali turut menarik diri daripada mewakilinya.

Dua anggota polis turut digantung tugas bagi membantu siasatan berhubung insiden berkenaan kerana disyaki terbabit secara langsung atas kesalahan cuai sehingga menyebabkan tahan itu melarikan diri.


YDP Majlis Agama Islam Perak dikecam malukan Islam, memfitnah

Kerosakan telah dilakukan oleh Yang Dipertua Majlis Agama Islam dan Adat Melayu Perak Tan Sri Mohd Annuar Zaini terhadap kredibiliti, maruah dan imej PAS serta Bersatu, apabila memfitnah kedua-dua parti komponen Perikatan Nasional itu berebut jawatan Menteri Besar Perak.

“Fitnah itu lebih dahsyat daripada membunuh… letak jawatan sahaja lah… buat malu Islam sahaja.”

Demikian antara ulasan umat Islam setelah terbongkar Annuar melakukan fitnah besar sebelum pembentukan kerajaan Perak DAP-UMNO, selepas Pilihan Raya Umum Ke-15 (PRU-15), Sabtu lalu (15 November 2022).

Mengulas perkara sama Ketua Pemuda PAS Selangor Mohamed Sukri Omar bagaimanapun mengingatkan jangan kerana tindakan Mohd Annuar itu menyebabkan imej istana tercemar sehingga kemuliaan sistem Raja Berperlembagaan di negara ini tercalar.

Sehubungan itu beliau berpendapat adalah wajar Mohd Annuar meletak jawatan bagi mengelak persepsi negatif sedangkan institusi istana adalah lambang penyatuan ummah.

“Fitnah yang berlegar menjatuhkan kredibiliti. Memang wajar Tan Sri Annuar Zaini memohon maaf. Jangan kerana tindakan tersebut menyebabkan tercalar imej Istana dan menyebabkan tercalar kemuliaan sistem Raja Berperlembagaan di negara ini.

“Ikutkan pandangan saya sewajar Tan Sri Annuar Zaini meletakan jawatan untuk mengelakkan persepsi rakyat seolah-olah tidak neutral. Sedangkan Institusi Istana adalah penyatu ummah.

“Tinggi harapan saya agar mereka yang berkhidmat di bawah Tuanku Sultan melaksanakan tugasnya dengan amanah dan telus. Tindakan menyebarkan berita tidak tepat akan menimbulkan kekeruhan yang merosakan perjalanan pentadbiran.,” katanya dalam kenyataan.

Sementara itu, beberapa pihak lain terutama umat Islam mengecam Mohd Annuar kerana memfitnah PAS yang dipimpin kebanyakannya ulama terkenal sehingga mencalarkan imej Islam.

Mereka turut mendesak Mohd Annuar bertanggungjawab terhadap fintah itu dan meletak jawatan Yang Dipertua Majlis Agama Islam dan Adat Melayu Perak, sedangkan dia sepatutnya berkecuali dalam politik kepartian.

“Orang agama sepatutnya kena tunjuk contoh yang baik.. bukannya nak berpolitik masa kerja.. Inilah akibatnya.. damage has been done. Lepas itu senang saja minta maaf. Khadam dan bingai yang percaya dengan fitnah tanpa selidik ni macam mana pula?,” soal mereka.

Semalam, Mohd Annuar yang juga Ahli Dewan Negara Perak memohon maaf kepada Bersatu berhubung dakwaannya bahawa parti itu berebut jawatan Menteri Besar (MB) dengan PAS serta mahu keluar daripada Perikatan Nasional (PN).

Menurut BH, beliau mengakui menulis perkara tidak sahih dalam sebuah kumpulan aplikasi WhatsApp berhubung perkara itu yang kemudian ditularkan.

“Kpd (Kepada) Dato Zainol Fadzil saya sangat mohon maaf kerana memasukkan elemen tidak sahih yang disampaikan kpd saya. Saya mohon maaf di atas kesilapan fakta tersebut,” kata beliau dalam mesej menerusi WhatsApp kepada Berita Harian malam semalam (22 November 2022).

Menerusi mesej WhatsApp yang tular, Mohd Annuar berkata PN di Perak berebut sesama sendiri jawatan MB sedangkan Sultan Nazrin mahukan kerajaan Perak ditubuhkan segera bagi menyelesaikan pembentangan bajet negeri sebelum musim banjir.

Dalam mesej itu Annuar berkata Pakatan Harapan (PH) membuat pengorbanan besar menerima syarat Barisan Nasional (BN) bagi jawatan MB, perlantikan tiga Exco Perak dari BN, Speaker DUN serta menggugurkan tuntutan hak milik tanah 999 tahun.


Zahid kata UMNO tolak DAP tapi cakap tak serupa bikin

Datuk Seri Ahmad Zahid Hamidi hari ini mendakwa UMNO dan Barisan Nasional (BN) adalah parti yang teguh menolak idealisme DAP dan tidak pernah menjalin kerjasama politik dengan parti itu dalam apa bentuk sekali pun.

Sambil menyindir parti lain, beliau berkata ketika Pilihan Raya Umum Ke-14 (PRU14) lalu UMNO menentang DAP tetapi Bersatu ketika itu menjulang perjuangan parti berkenaan.

Beliau juga mendakwa Bersatu meninggalkan DAP hanya selepas melihat sokongan rakyat semakin merosot.

“Sejarah politik tanah air menyaksikan UMNO/BN parti politik yang teguh menolak idealisme DAP. UMNO/BN malah tidak pernah menjalin kerjasama politik dengan DAP dalam apa bentuk keadaan sekali pun.

“Semasa PRU-14 UMNO melawan DAP sedangkan PPBM ketika itu ke sana ke sini menjulang parti DAP. UMNO/BN mengingatkan rakyat apakah itu DAP, PPBM menghasut orang Melayu di kampung dan bandar mengundi DAP.

“Selepas PRU-14 UMNO/BN tetap menolak DAP, PPBM pula bersekutu dan berusaha mempertahankan DAP,” katanya dalam kenyataan hari ini.

Bagaimanapun kenyataan Zahid bertentangan dengan perbuatan dan tindakan UMNO yang mesra DAP tatkala negara di bawah pentadbiran Kerajaan Perikatan Nasional (PN) pimpinan Tan Sri Muhyiddin Yassin di bawah Bersatu.

Zahid sendiri bersama rakan karibnya Datuk Seri Najib Razak – kedua-duanya terpalit dengan puluhan tuduhan jenayah di mahkamah – bersekongkol dengan Pakatan Harapan (PH) yang turut dianggotai DAP untuk mengangkat Datuk Seri Anwar Ibrahim sebagai Perdana Menteri (PM) ke-9.

Surat menyokong Anwar menjadi PM 9 ditandatangani Zahid dan Najib, tanpa pengetahuan Ahli Parlimen (MP) UMNO dan diserahkan kepada Yang di-Pertuan Agong, dan mereka tidak pula menafikannya.

Sekiranya Anwar menjadi PM sekali gus akan turut mengangkat DAP, UMNO dan Amanah untuk menjadi kerajaan. Silap-silap Zahid akan kembali menjadi Timbalan Perdana Menteri, dan kes-kes mahkamahnya akan diketepikan.

Selain itu, Zahid juga pernah mendakwa akan bekerjasama dengan DAP untuk membentuk kerajaan Perak ketika krisis politik di negeri itu pada Disember 2020 hingga menumbangkan kerajaan negeri pimpinan Bersatu.

Terbaharu, pada malam sebelum kerajaan Melaka tumbang 4 Oktober lalu, UMNO cuba bersekongkol dengan DAP bagi menyelamatkan kuasa dan kedudukan yang dimiliki ketika itu.

Pengerusi Badan Perhubungan UMNO Melaka, Datuk Seri Ab Rauf Yusoh sendiri mengakui mengadakan perbincangan dengan DAP selepas mendapat restu pimpinan tertinggi UMNO.

Tapi, Rauf memberi alasan kononnya mahu mengikut jejak Kerajaan Pusat pimpinan Naib Presiden UMNO Datuk Seri Ismail Sabri Yaakob mengadakan perjanjian persefahaman (MoU) dengan pembangkang.

Peliknya, ketika memerintah Melaka selepas kerajaan PH tumbang atau setelah Ismail Sabri mengadakan MoU itu, Rauf dan UMNO tidak pula ingin mengadakan kerjasama sedemikian di peringkat negeri. Cuma apabila saat genting kerajaan UMNO Melaka akan tumbang baharu hendak mengadakan kerjasama.

Bagaimanapun, UMNO dimalukan apabila DAP menolak untuk menyelamatkan kerajaan pimpinan Datuk Seri Sulaiman Md Ali, susulan penarikan sokongan empat Ahli Dewan Undangan Negeri (ADUN) ketika itu.

Susulan itu, Yang di-Pertua Negeri Tun Mohd Ali Rustam membubarkan DUN bagi membolehkan mandat diberikan kepada rakyat memilih kerajaan negeri baharu.

Suruhanjaya Pilihan Raya (SPR) menetapkan 8 November ini sebagai hari penamaan calon, pengundian awal (16 November) dan pengundian biasa (20 November).


Ismail Sabri angkat sumpah PM Ke-9

Ahli Parlimen Bera, Datuk Seri Ismail Sabri Yaakob selesai mengangkat sumpah jawatan Perdana Menteri di hadapan Yang di-Pertuan Agong di Istana Negara, petang ini.

Istiadat Pengurniaan Suratcara Pelantikan dan Mengangkat serta Menandatangani Sumpah Jawatan diadakan jam 2.28 petang tadi.

Hadir sama bekas Perdana Menteri, Tan Sri Muhyiddin Yassin yang juga Pengerusi Perikatan Nasional (PN).

Naib Presiden UMNO itu dilantik Perdana Menteri Kesembilan Malaysia setelah mendapat sokongan 114 Ahli Parlimen daripada 220 kerusi Dewan Rakyat, susulan peletakan jawatan Muhyiddin pada 16 Ogos lalu.

Majlis angkat sumpah itu turut disiarkan di laman Facebook pejabat Perdana Menteri.


MB Johor muat naik lambang baharu DAP bersama UMNO

Menteri Besar Johor, Datuk Onn Hafiz Ghazi menimbulkan persoalan sama ada UMNO Johor sanggup bersekongkol dengan Pakatan Harapan (PH), terutama DAP, untuk menubuhkan Kerajaan Persekutuan.

Pertanyaan itu timbul selepas Pengerusi Barisan Nasional (BN) yang juga Presiden UMNO, Zahid Hamidi bersama pimpinan gabungan itu mengadakan pertemuan dengan Pengerusi PH, Anwar Ibrahim, di ibu negara, pagi tadi.

Pada masa sama, beliau turut memuat naik lambang baharu UMNO sekiranya BN menjalin kerjasama dengan DAP.

Lambang itu menunjukkan bulatan, tetapi roket DAP digantikan dengan lambang keris yang sinonim dengan logo UMNO.

“Saya dimaklumkan malam ini ada mesyuarat MT. Saya nak tanya orang UMNO Johor, sanggupkah kita bersekongkol dengan PH-DAP?,” katanya dalam kenyataan hari ini.

Pada masa sama, beliau berkata ahli UMNO menunggu tindakan berjiwa besar Presiden untuk meletak jawatan dengan kadar yang segera.

Katanya Zahid kini, jika betul sebagaimana yang dilaporkan media, sedang sibuk berunding dengan PH dan DAP.

“Beliau (Zahid) yang telah mengetuai kita (UMNO) semua ke medan perang dan disebabkan imejnya antara punca kekalahan teruk BN, tidak sepatutnya mewakili parti untuk berunding dengan mana-mana pihak,” katanya.

Onn Hafiz berkata untuk pengetahuan umum, presiden parti UMNO dan BN tidak boleh membawa mandat parti tanpa persetujuan:-

1) Majlis Kerja Tertinggi UMNO
2) Majlis Tertinggi Barisan Nasional (BN)

Oleh itu, katanya sebarang keputusan yang dibuat oleh presiden parti tanpa proses ini adalah dikira tidak sah dari segi perlembagaan parti.

“Keputusan terakhir UMNO adalah tidak akan bekerjasama dengan Dato Seri Anwar dan DAP. Marilah kita terus bermaruah dan berprinsip walaupun diuji dengan kekalahan. InsyaAllah ada hikmahnya,” katanya.


Malaysia di landasan tepat untuk pulih: Muhyiddin

Pengerusi Majlis Pemulihan Negara, Tan Sri Muhyiddin Yassin yakin Malaysia berada di landasan yang tepat untuk pulih sepenuhnya susulan pembukaan semula sektor ekonomi dan sosial, serta bantuan berterusan kerajaan kepada industri dan perniagaan supaya kembali beroperasi.

Beliau berkata Keluaran Dalam Negara Kasar (KDNK) Malaysia dijangka tumbuh antara 5.5 peratus dan 6.5 peratus tahun depan, disokong oleh peningkatan dalam perdagangan global, harga komoditi yang stabil dan peningkatan beransur-ansur dalam sentimen pengguna dan perniagaan, berikutan pembukaan dan pemulihan pesat selepas vaksinasi.

Bekas Perdana Menteri itu menegaskan pemulihan bukan sahaja bermaksud membawa negara kembali kepada kedudukan ekonomi dan sosial sebelum pandemik, tetapi juga mewujudkan pertumbuhan kukuh yang akan meletakkan Malaysia kembali di landasan mencapai status negara maju.

“Pada masa yang sama, kita juga mesti terus menambah baik sistem kesihatan dan infrastruktur digital untuk membantu negara menguruskan situasi pandemik yang sama dengan lebih baik pada masa hadapan tanpa kesan serius terhadap kehidupan dan mata pencarian rakyat,” katanya berucap pada Program Kepimpinan Perkhidmatan Awam Singapura ke-13.

Memetik laporan Bernama, Muhyiddin menyebut kemiskinan akan menjadi satu lagi masalah utama yang perlu ditangani segera kerajaan Malaysia berikutan ramai daripada kalangan M40 dan B40 mengalami penurunan ketara dalam pendapatan isi rumah.

Dalam hal itu, beliau berharap kerajaan akan meneruskan pelaksanaan Wawasan Kemakmuran Bersama 2020-2030, bertujuan menyediakan taraf hidup yang baik untuk semua rakyat Malaysia tanpa mengira kaum, lokasi wilayah dan status sosial.

Mengenai perkhidmatan awam, Muhyiddin berkata adalah penting bagi penggubal dasar untuk bertindak berpandukan nasihat sewajarnya daripada penjawat awam yang menjadi penjaga dasar-dasar itu.

“Apabila kita menggunakan kuasa dan tanggungjawab kita sebagai menteri dan perdana menteri, kita mesti pastikan ia selaras dengan dasar yang kita sendiri buat.

“Jadi, kita mesti merujuk kepada penjawat awam sebagai penjaga dasar-dasar itu untuk mendapatkan nasihat mereka sama ada kita, dalam melaksana kuasa dan tanggungjawab yang diamanahkan kepada kita, berbuat demikian mengikut dasar, undang-undang dan peraturan yang berkuat kuasa pada masa ini,” jelas beliau.

Muhyiddin berkata ia satu prinsip utama yang perlu dipatuhi oleh semua ahli politik yang telah diberi tanggungajawab dan kuasa mentadbir kerajaan, dan menambah kata bahawa setiap orang terikat dengan undang-undang, peraturan dan perundangan, tanpa mengira betapa berkuasanya mereka.